Simbolism Dan Falsafah Makanan Melayu

Kisah rendang ayam tidak rangup menjadi titik tolak untuk kita melihat bagaimana seluruh rumpun di nusantara ini bersatu hati mempertahankan tradisi dan keaslian makanan kita. Begitu besarnya peranan yang dimainkan oleh makanan dalam menyatukan masyarakat dan seterusnya membentuk suatu simbol yang menjadi jatidiri bagi sesebuah bangsa. Bagaimana rendang ayam yang kelihatan begitu biasa dalam masyarakat kita menjadi tular hasil penyatuan ini?

Dalam sesebuah masyarakat atau bangsa, makanan boleh memainkan pelbagai peranan dan fungsi, antaranya, dalam membina hubungan sosial, sebagai simbol status dan kuasa, membentuk kehormatan, menerangkan taraf kesihatan serta membina identiti dan hospitaliti. Masyarakat Melayu merupakan antara bangsa di dunia yang mempunyai identiti tersendiri dalam makanan yang dihasilkan. Malah, makanan juga turut menjadi antara simbol utama dalam kita memahami masyarakat Melayu.

Masyarakat Melayu amat menitikberatkan kemahiran memasak dalam kalangan wanitanya, malah kemahiran memasak juga merupakan antara keperluan yang wajib atau perlu sekiranya seseorang wanita itu ingin mendirikan rumahtangga. Meskipun kini dalam arus kemodenan, wanita Melayu moden masih tetap berpegang teguh kepada simbol bahawa kemahiran memasak dan menyediakan makanan buat keluarga merupakan antara keperluan penting bagi membentuk hubungan sosial yang harmoni. Lelaki Melayu juga tidak terkecuali dalam menunjukkan kehandalan mereka dalam bidang masakan dan penyediaan makanan, malah dalam acara-acara besar seperti kenduri kendara dan majlis perkahwinan, kebanyakan tukang masaka utama yang mengendalikannya adalah golongan lelaki Melayu.

Makanan dalam masyarakat Melayu mempunyai makna dan fungsi simboliknya yang tersendiri, sama ada untuk perhubungan, status, kuasa dan sebagainya. Sebenarnya, simbolisme makanan ini bukan sahaja berlaku dalam masyarakat Melayu sahaja, malah bangsa-bangsa lain di dunia juga turut mempunyai simbolisme makanan mereka yang tersendiri dan unik. Selain itu, makanan yang sama mungkin mempunyai simbolisme yang berbeza bergantung kepada setiap bangsa, budaya dan pegangan agama yang diamalkan dalam sesebuah masyarakat.

Contoh paling mudah, daging khinzir merupakan antara makanan yang diambil oleh masyarakat Roman Katolik atau Kristian Ortodoks, namun daging khinzir adalah dilarang dalam masyakarat Islam dan Yahudi. Selain itu, pasta ravioli (sejenis makanan campuran pasta dan daging) yang dihidangkan bersama ayam turki panggang oleh masyarakat Itali di Amerika bertujuan untuk menyambut Hari Thanksgiving. Namun, bagi masyarakat Mexican-American, pasta ravioli tidak akan dihidangkan pada Hari Thanksgiving, dan hanya menyambutnya dengan memasak ayam turki panggang bersama tamale (sejenis hidangan Mexico).

Ciri-ciri Makanan Masyarakat Melayu

Makanan Melayu di Malaysia, Brunei, Singapura dan Indonesia secara umumnya berasal daripada rumpun yang sama. Makanan Melayu ini sangat unik kerana hasil daripada pertembungan budaya daripada bangsa-bangsa lain seperti Arab, Thailand, Portugis, Inggeris, India dan Cina telah menjadikannya kaya dengan pelbagai rencah dan rasa. Berdasarkan definisi, makanan Melayu ini boleh digambarkan dengan lima ciri utama, iaitu:

1. Kaya dengan pelbagai rempah ratus dan herba

Kaya dengan pelbagai rempah ratus dan herba merupakan antara ciri utama yang menjadikan masakan Melayu begitu unik dan penuh dengan rasanya yang tersendiri. Tumbuhan berakar yang wangi seperti serai, daun pandan, daun kesom, kelopak bunga herba seperti bunga kantan, buah-buahan dan kekacang seperti buah belimbing buluh, buah keras, ketumbar dan asam keping merupakan jenis-jenis herba dan rempah yang selalu digunakan dalam masakan Melayu. Selain itu, rempah ratus yang kering seperti bunga cengkih, kulit kayu manis, bunga lawang, buah pelaga, jintan putih, jintan manis dan buah pala juga merupakan antara rempah terpenting terutamanya dalam masakan berempah seperti kari dan rendang. Fungsi rempah ratus dan herba yang beraroma ini bukan sahaja untuk memberikan rasa yang pelbagai kepada masakan, malah turut berfungsi sebagai food garnish untuk sesuatu makanan.

2. Santan kelapa sebagai bahan utama dalam masakan

Santan adalah bahan yang boleh dikatakan sebagai keperluan dalam proses penyediaan masakan Melayu. Cara klasik dalam masyarakat Melayu untuk mendapatkan santan segar adalah dengan menggunakan kukur kelapa sebelum diperah untuk menghasilkan santan. Kegunaan santan dan kelapa parut dalam masakan Melayu adalah sangat meluas, terutamanya dalam lauk-pauk Melayu serta kuih-muih tradisional Melayu.  Penggunaan santan ini bukan sahaja berperanan untuk memekatkan makanan, seperti kari dan rendang, malah ia turut berfungsi sebagai suatu bahan penting dalam menyeimbangkan rasa dan aroma dalam sesuatu masakan.

3. Ciri pedas pada masakan Melayu

Seperti santan, cili merupakan antara bahan penting yang sering digunakan dalam penyediaan masakan Melayu. Cili, atau juga dikenali juga sebagai cabai, boleh didapati sama ada dalam bentuk segar atau kering. Terdapat beberapa jenis cili yang sering digunakan dalam masakan Melayu, seperti cili segar, cili kering, dan cili anak burung. Ciri pedas yang terhasil daripada cili inilah yang membentuk suatu identiti tersendiri dalam makanan Melayu, meskipun makanan tersebut berasal daripada daerah yang berbeza.

Selain itu, cili jugalah merupakan bahan utama yang digunakan dalam menyediakan sambal, sama ada sambal mentah (sambal belacan dan sambal tempoyak) yang disediakan dengan menumbuk cili bersama udang kering dan isi durian, atau sambal yang dimasak, yang disediakan dengan menumis cili kering bersama bawang besar dan bawang putih, dipekatkan dengan air asam jawa dan diperasakan dengan garam dan gula. Sambal adalah makanan yang dikategorikan sebagai pelengkap kepada hidangan utama dalam masyarakat Melayu. Cili bukan sahaja berperanan untuk memberikan rasa pedas menyengat kepada makanan, malah cili turut menjadi agen perasa, memberikan aroma dan menghias makanan.

4. Daging/ayam dimasak dalam kuah yang pekat

Daging dan ayam merupakan sumber protein utama yang diambil oleh masyarakat Melayu selain daripada ikan dan sumber laut yang lain. Kaedah penyediaan bagi daging dan ayam, yang menjadi hidangan lauk-pauk utama dalam diet harian masyarakat Melayu kebiasaannya melibatkan penggunaan santan, rempah-ratus dan cili. Ini menerangkan bagaimana tiga ciri ini turut membentuk identiti utama dalam makanan Melayu.

Daging dan ayam ini biasanya akan dimasak dengan cara gulai dan kari, dan kaedah ini sebenarnya dipengaruhi oleh kaedah masakan masyarakat India, namun telah diubahsuai mengikut selera masyarakat Melayu. Bezanya, kari atau gulai daging/ayam yang dimasak oleh masyarakat Melayu tidaklah sepekat yang disediakan oleh masyarakat India. Meskipun masyarakat Melayu menggunakan santan untuk memekatkan kuah yang disediakan, namun, hasil air tangan dan kebijaksanaan mereka telah berjaya menjadikan gulai tersebut lebih diterima untuk selera masyarakat Melayu.

5. Ikan/makanan laut yang digoreng akan diperap dengan serbuk kunyit dan garam

Masyarakat Melayu juga mempunyai cara mereka yang tersendiri dalam menyediakan hidangan berasaskan ikan dan hasil laut yang lain seperti udang dan sotong. Ikan dalam masyarakat Melayu kebiasannya akan diperap bersama serbuk kunyit dan garam sebelum digoreng garing. Persoalannya, kenapa ikan ini digoreng dan tidak disediakan seperti ayam dan daging?

Sebenarnya, terdapat juga ikan yang dimasak dengan kaedah gulai atau kari, menggunakan santan, namun, kaedah masakan yang meluas dalam masyarakat Melayu untuk ikan ini adalah dengan menggoreng. Ikan yang diperap bersama garam ini akan menjadikan isi mereka lebih segar dan sebagai perasa yang utama. Serbuk kunyit pula berperanan dalam memberikan warna kuning keemasan pada ikan dan mengelakkan ikan menjadi hangit apabila digoreng garing.

Simbolisme Makanan Melayu

1. Pulut kuning

Pulut kuning merupakan antara hidangan yang mempunyai simbolik yang tersendiri dalam masyarakat Melayu. Dalam sesetengah majlis masyarakat Melayu, pulut kuning juga dikenali sebagai pulut semangat atau nasi semangat. Kenapa ia digelar sebegitu rupa? Pulut kuning yang diperbuat daripada beras pulut yang direndam, bersama dengan kunyit, dan kemudian dikukus bersama dengan santan, adalah hidangan tradisi masyarakat Melayu. Orang Melayu telah lama menganggap bahawa pulut kuning sebagai antara hidangan wajib dan menjadi kemestian dalam majlis perkahwinan, Hari Raya, kenduri arwah dan acara-acara lain masyarakat Melayu.

Pulut kuning sering dikaitkan dengan simbol semangat yang kuat dan memberi berkat dalam sesebuah majlis. Semangat yang kuat ini dicirikan melalui warna kuning yang terdapat pada pulut kuning, di mana ia terhasil daripada kunyit. Kunyit ini merupakan suatu tumbuhan rempah dan pewarna yang banyak digunakan dalam masyarakat Melayu. Kunyit memiliki warna kekuningan dan mempunyai sedikit rasa kepedasan yang dikaitkan dengan unsur panas. Warna kuning yang ditunjukkan melalui kunyit ini dikaitkan dengan warna kebesaran raja-raja. Melalui gabungan unsur panas dan warna kekuningan pada kunyit serta unsur semangat yang ada pada beras, menjadikan pulut kuning mempunyai kekuatan dan simboliknya yang tersendiri.

Pulut kuning juga dikaitkan dengan simbolik hubungan kekeluargaan dan persaudaraan yang erat kerana sifat pulut yang saling melekat antara satu sama lain. Ia berperanan dalam meraikan kehadiran saudara-mara serta sahabat handai yang telah turut serta dalam menyertai seseuatu majlis yang diadakan.

2. Telur

Telur merupakan pelengkap kepada hidangan pulut kuning yang disediakan dalam acara-acara keramaian masyarakat Melayu. Telur adalah salah satu daripada sumber protein yang utama dan ia juga menjadi suatu simbol semangat dalam masyarakat Melayu. Bagaimana telur ini dikaitkan sebagai simbol semangat dan kekuatan? Sama seperti pulut kuning, warna-warna yang diwakili dalam telur dikatakan mempunyai maksudnya yang tersendiri. Warna putih pada putih telur dikaitkan dengan kesucian dan kebersihan, manakala warna merah atau kuning pada kuning telur dikaitkan dengan simbol kekuatan dan keberanian.

Selain itu, pemberian telur untuk para tetamu untuk majlis perkahwinan, kenduri arwah dan sebagainya menunjukkan tanda hormat pemberi kepada penerima. Ia juga merupakan suatu lambang bagaimana tuan rumah berterima kasih dan bersyukur dengan kehadiran para tetamu yang hadir dalam majlis yang mereka anjurkan. Pemberian telur ini termasuklah dalam bentuk bunga telur dan telur pindang.

3. Rendang

Rendang adalah makanan yang sangat istimewa dalam masyarakat Melayu. Kepelbagaian dalam masakan rendang ini menjadikan setiap negeri dan daerah di Malaysia mempunyai rendangnya yang tersendiri, dengan nama yang unik. Rendang dianggap sebagai suatu hidangan yang istimewa lantaran ia sering dihidangkan pada majlis-majlis dan hari-hari tertentu seperti sambutan Hari Raya dan perkahwinan.

Kehebatan rendang adalah pada rempah ratus yang digunakan, santan yang segar serta keempukan daging dan ayam yang menjadi bahan utama dalam rendang. Jika empuk daging atau ayam yang dimasak, serta kena dengan jumlah rempah ratus dan santan yang dimasukkan, maka itulah rendang yang sepatutnya dihasilkan. Metafora yang diwakili melalui masakan rendang ini mencerminkan keharmonian dalam masyarakat Melayu melalui gabungan pelbagai bahan, serta rasa pedas yang penuh aroma.

4. Wajik

Hidangan pemanis mulut wajik merupakan antara makanan yang utama bagi masyarakat Melayu terutamanya ketika sambutan Hari Raya dan majlis perkahwinan. Wajik merupakan pulut manis yang dimasak bersama santan dan nisan kelapa. Kadangkala, wajik juga boleh dicampurkan bersama isi durian, dan ia biasanya banyak dibuat di negeri-negeri di pantai timur.

Wajik memberikan simbolik yang amat besar bagi sesebuah majlis dalam masyarakat Melayu. Kemanisan yang ada dalam kuih wajik menggambarkan kemanisan dalam kehidupan masyarakat Melayu. Pemberian kuih wajik kepada saudara mara dan sahabat handai dikatakan dapat memberikan kegembiraan, keceriaan dan kemanisan dalam hidup penerima. Selain itu, wajik yang diperbuat daripada pulut, yang saling melekat antara satu sama lain, juga menggambarkan hubungan yang erat dalam persaudaraan dan persahabatan.

Kesimpulan

Makanan dalam masyarakat Melayu, bukan sahaja sekadar hidangan yang menjadi keperluan dalam diet seharian mereka, malah turut mempunyai makna dan simbolik yang besar. Setiap makanan yang dihasilkan, mempunyai kaedah penyediaan, bahan serta cara persembahan yang berbeza serta tersendiri. Dan makanan jugalah yang menjadi salah satu faktor penyatuan dan mewujudkan keharmonian yang berterusan dalam masyarakat Melayu.

Rujukan

Aishah, M., Sulong, M., & Haziyah, H. (2010). Makanan Hantaran Dalam Perkahwinan Melayu Kelantan: Adat dan Interpretasi. Jurnal E-Bangi, 5(1), 103–115.

Kittler, P. G., Sucher, K. P., & Nelms, M. N. (2012). Food and Culture (Sixth edit). Wadsworth, California, USA: Cengage Learning.

Muhammad, R., Salehuddin, M., Zahari, M., Shuhaida, A., Ramly, M., & Ahmad, R. (2013). The Roles and Symbolism of Foods in Malay Wedding Ceremony. Procedia – Social and Behavioral Sciences, 101, 268–276. https://doi.org/10.1016/j.sbspro.2013.07.200

Nazri, M., Raji, A., Ab, S., Adibah, F., & Ishak, C. (2017). Past and present practices of the Malay food heritage and culture in Malaysia. Journal of Ethnic Foods, 4(4), 221–231. https://doi.org/10.1016/j.jef.2017.11.001

Noor, S. M., Zakaria, N. A., Shahril, N. M., Hadi, H. A., & Salehuddin, M. (2017). Pulut Kuning in Malay Society : The Beliefs and Practices Then and Now, 9(7). https://doi.org/10.5539/ass.v9n7p29


Legenda Burung Kenyalang Dalam Komuniti Sarawak

Burung Enggang Badak atau Burung Enggang Kenyalang (Rhinoceros Hornbill) merupakan ikon utama Sarawak Bumi Kenyalang. Menurut istilah saintifiknya lebih dikenali sebagai Buceros Rhinoceros. Burung Kenyalang mampu untuk membesar sehingga 110 – 127 cm dan beratnya boleh mencecah sehingga 2 – 3 kg bagi burung kenyalang dewasa.

Dan kerana itulah Burung Kenyalang dikategorikan sebagai spesis burung enggang terbesar di dunia. Burung Kenyalang banyak terdapat di Kepulauan Borneo dan spesis ini merupakan spesis burung terlindung dibawah undang-undang Perhilitan Malaysia. Ikon burung kenyalang ini sudah sinonim dengan Sarawak Bumi Kenyalang sehinggakan Jata Negara bagi Sarawak Bumi Kenyalang juga merupakan Burung Kenyalang.

Selain daripada itu burung kenyalang juga merupakan salah satu burung suci bagi hampir kesemua masyarakat etnik Dayak di bumi Sarawak. Sebagai ruang informasi bagi genre cerita legenda Sarawak kali ini, Borneo Oracle akan mengetengahkan satu lagi cerita legenda di dalam etnik Iban yang akan berkisar tentang burung suci ini.

Dihikayatkan bahawa beratus-ratus tahun dahulu melalui cerita lisan dari satu generasi ke generasi masyarakat Iban Sarawak terdapat seorang pemuda Iban bernama Ketupong yang dikatakan amat handal berburu di dalam hutan lebih-lebih lagi menggunakan sumpit. Pada suatu hari diceritakan Ketupong telah masuk ke hutan seperti biasa untuk memburu dan dia sendiri begitu pelik kerana pada hari itu kawasan hutan seperti senyap tanpa ada satu siulan daripada burung-burung seperti biasanya.

Namun kerana tidak mahu pulang dengan tangan kosong, Ketupong tetap juga berjalan-jalan meredah denai-denai hujan mencari hasil buruan. Hampir seharian dia merayau-rayau di dalam hutan akhirnya beliau sampai ke satu anak sungai dan disitulah dia melepas lelah dan dahaga. Ketika hendak menceduk air untuk mencuci muka tiba-tiba beliau terlihat satu kelibat burung enggang yang memerhatinya daripada jauh.

Tanpa berlengah Ketupong pun cuba mengatur langkahnya dengan berhati-hati kerana tidak mahu burung tersebut lepas lari. Setelah memastikan keadaan semuanya siaga akhirnya beliau pun menyumpit burung tersebut dan ternyata sumpitannya mengena lalu jatuhlah burung tersebut ke tanah.

Apabila Ketupong pasti dimana tempat jatuhnya burung enggang tersebut tanpa berlengah beliau pun berlari-lari anak ke tempat tersebut namun apabila beliau tiba ternyata burung enggang tiada di situ. Seribu persoalan bermain di fikiran Ketupong apakah benar dia sudah menyumpit seekor burung enggang yang bersaiz agak besar dan mana mungkin boleh terlepas daripada matanya.

Di dalam lamunan tersebut tiba-tiba daripada arah belakangnya, Ketupong terdengar bunyi seperti seorang perempuan sedang mengadu kesakitan. Ketupong menoleh ke belakang dan alangkah terkejutnya beliau apabila ada seorang perempuan yang cantik rupa parasnya sedang mengaduh kesakitan akibat disumpit. Ketupong pun mula mendekati perempuan tersebut dan berasa amat kasihan melihat adanya makhluk yang lemah sedang mengerang kesakitan. Dengan lagak seorang lelaki perkasa,

Ketupong pun mula mengambil daun-daunan di sekitar hutan tersebut untuk mengurangkan kesakitan perempuan tersebut. Kerana hari hampir senja akhirnya Ketupong membuat keputusan untuk membawa perempuan itu pulang ke rumah panjangnya dengan izin perempuan tersebut. Di dalam perjalanan pulang itulah perempuan itu meminta Ketupong untuk tidak bertanya dari mana asal-usulnya dan sebagai gantinya perempuan itu sanggup mengikut apa sahaja kemahuan Ketupong ke atasnya.

Setiba di rumah panjang tempat tinggal Ketupong tanpa berlengah Ketupong pun memperkenalkan perempuan cantik yang bernama Inchin ini kepada keluarganya yang juga merupakan keluarga Tuai Rumah tersebut. Tanpa segan silu Ketupong juga mencurahkan rasa hatinya kepada keluarganya untuk mengambil Inchin sebagai suri dalam penghidupannya.

Setelah mendapat persetujuan daripada keluarganya maka bermulalah persiapan untuk majlis perkahwinan Ketupong dan Inchin yang akan diadakan dengan penuh adat istiadat perkahwinan masyarakat Iban pada waktu itu. Sebelum 2 hari majlis perkahwinan mereka telah diadakan Majlis Melah Pinang bagi Ketupong dan Inchin dan selesai istiadat itu, Inchin secara berbisik telah memberitahu Ketupong bahawa dia sudi menjadi isteri Ketupong sepenuh hati asalkan Ketupong jangan sesekali mempersoalkan apa yang dilakukan dan darimana asal keturunannya.

Ketupong yang sedang mabok cinta mengiyakan sahaja sebarang syarat yang dikenakan. Akhirnya Ketupong dan Inchin dinikahkan dengan penuh gilang gemilang. Kedua-duanya melayari bahtera penghidupan sebagai suami isteri dengan penuh bahagia sehinggalah 9 bulan selepas itu, mereka dikurniakan dengan seorang anak lelaki yang comel yang juga merupakan pewaris generasi Ketupong dan keluarganya.

Sesuatu yang pelik telah terjadi selepas sahaja kelahiran anak lelaki mereka kerana Ketupong sering terserempak dengan isterinya yang amat gemar mendongak ke langit apabila menyusukan anak mereka. Perbuatan ini menimbulkan syak ke atas Ketupong sehingga membenarkan dia untuk bertanya dengan isterinya. Seringkali jawapannya hanya dengan sekuntum senyuman dan senyuman ini membuatkan Ketupong bertambah kehairanan.

Di ketika itu juga, Ketupong sering terlihat isterinya menenun 2 pasang baju dan tenunan tersebut amat baik penghasilannya. Sekali lagi Ketupong akan bertanya dengan isterinya soalan mengapa harus membuat baju tersebut dan untuk siapa. Jawapannya tetap sama iaitu hanya dengan sekuntum senyuman.

Akhirnya akibat tidak tahan sering dilontarkan soalan demi soalan daripada suaminya maka pada suatu hari Inchin mengajak Ketupong berbual-bual mesra suami isteri. Di dalam perbualan itu, Inchin memperkenalkan dirinya sebagai Inchin Temaga iaitu anak perempuan kepada Dewa Singalang Burong yang berasal daripada kayangan. Alangkah terkejutnya Ketupong bahawa selama ini rupa-rupanya dia telah memperisterikan anak kepada dewa masyarakat Iban yang amat dihormati dan suci.

Di kesempatan itu juga Inchin memohon kepada Ketupong untuk dia pulang menjenguk ayahandanya Singalang Burong kerana beliau amat merindui kampong halamannya dan keluarganya. Demi kasihnya kepada isteri yang tercinta, Ketupong mengizinkan isterinya Inchin untuk pulang ke kayangan dengan syarat tidak boleh membawa anak lelaki mereka.

Walaupun berat hatinya akhirnya Inchin bersetuju dengan syarat sekiranya anak mereka dan Ketupong merinduinya hendaklah mereka memakai baju tersebut dan mereka akan mudah sampai ke kayangan. Maka tibalah harinya Inchin pun pulang ke kayangan setelah bertukar menjadi seekor enggang yang besar.

Hari berganti hari, bulan berganti bulan Ketupong dengan setia menanti isterinya Inchin pulang ke pangkuannya namun hal itu tidak juga menjadi dan di dalam kepayahan seorang ayah membesarkan seorang anak atas kehendak keluarganya Ketupong telah berkahwin sekali lagi dengan seorang wanita di dalam komuniti rumah panjangnya.

Disamping itu Ketupong juga sudah tidak boleh menidakkan desakan daripada anak lelaki tunggalnya yang sering bertanyakan ibunya, Inchin. Suatu hari, Ketupong pun memakaikan 2 helai baju yang ditinggalkan oleh Inchin untuk dirinya dan anak lelakinya. Alangkah terkejutnya Ketupong apabila tidak semena-mena beliau dan anaknya boleh bertukar menjadi 2 ekor burung enggang dan akhirnya mereka berjay terbang ke kayangan untuk berjumpa dengan isterinya yang tercinta.

Apabila tiba di istana kayangan, Ketupong dan anaknya telah disambut dengan penuh mesra oleh seorang yang begitu gagah perkasa siap berpakaian pahlawan masyarakat Iban. Beliau telah memperkenalkan dirinya sebagai Singalang Burong, dewa masyarakat Iban, ayahanda kepada Inchin Temaga dan datuk kepada anak lelaki Ketupong.

Ketupong begitu gembira kerana akhirnya beliau dapat bersua muka dengan seorang dewa yang hanya dikenalinya melalui cerita orang tua masyarakat Iban. Ketibaan Ketupong dan anaknya akhirnya disampaikan kepada Inchin Temaga dan alangkah bahagianya Inchin Temaga kerana dapat bersatu kembali dengan anaknya namun begitu Inchin Temaga tidak mahu menerima Ketupong memandangkan Ketupong, suaminya sudahpun mempunyai isteri yang lain di bumi.

Dengan penuh hormat, Inchin Temaga meminta suaminya Ketupong kembali ke bumi iaitu ke pangkuan keluarganya dan biarlah dia dan ayahandanya yang menjaga dan membesarkan anak lelaki mereka. Akur dengan permintaan tersebut Ketupong kembali ke bumi dengan meninggalkan anak lelakinya bersama ibunya.

Hendak dijadikan cerita, sebelum Ketupong pulang ke bumi, Singalang Burong telah meminta Ketupong untuk mengadapnya di istananya di kayangan. Di dalam pertemuan itu, Singalang Burong telah meminta Ketupong supaya jangan risau tentang anak lelakinya kerana anak lelakinya yang juga cucu Singalang Burong akan diajar segalanya tentang kepakaran ilmu perang dan sakti-sakti warisan Singalang Burong.

Singalang Burong juga meminta Ketupong untuk memperjelaskan kepada masyarakat Iban di bumi agar jangan khuatir sekiranya ada sesuatu yang berlaku kerana sekiranya diseru Singalang Burung akan turun ke bumi menyelamatkan masyarakat Iban di bumi nanti. Setelah segala persiapan dibuat untuk Ketupong kembali ke bumi siap akhirnya Ketupong pun kembali terbang ke bumi dengan meninggalkan anak lelakinya bersama ibunya.

Apabila beliau tiba di rumah panjangnya beliau juga telah memanjangkan pesanan daripada Singalang Burung kepada semua masyarakat Iban di bumi. Dan sejak daripada itu diceritakan bahawa masyarakat Iban di bumi sering memohon semangat Singalang Burong mengungkai permasalahan mereka dan seperti dijanjikan Singalang Burong sentiasa memberikan keutamaannya kepada masyarakat Iban di bumi.

Inilah satu cerita legenda tentang satu burung suci iaitu Burung Kenyalang di dalam masyarakat Iban yang merupakan salah satu kaum yang dominan di Sarawak Bumi Kenyalang. Mungkin versi cerita legenda ini mempunyai banyak penceritaannya memandangkan ianya merupakan sastera lisan komuniti dayak Sarawak yang pelbagai dan ianya diperturunkan dari satu generasi ke generasi yang lain dan hikayat ini merupakan salah satu daripada versi ceriteranya.

Burung Kenyalang sememangnya ikon kepada Sarawak Bumi Kenyalang sehingga memungkinkan ianya menjadi ikon burung kebangsaan untuk Sarawak dan banyak motif-motif burung kenyalang terdapat pada hasil kraftangan serta tenenun masyarakat Sarawak dari dulu sehinggalah sekarang.

Kita sebagai Orang Sarawak tidak kira apa bangsa dan agama sekalipun harus memartabatkan dan menjaga keunikan dan daya mampu hidup bagi spesis burung enggang kenyalang ini daripada tiada lagi habitatnya di dunia ini memandangkan musuh utama burung enggang kenyalang adalah sikap dan kerakusan manusia memusnahkan habitatnya serta membunuhnya untuk tujuan perhiasan terutama untuk paruh dan bulunya.

Sayangilah Burung Kenyalang kerana ianya adalah ikon burung kebangsaan Orang Sarawak. Sesungguhnya Sarawak Bumi Kenyalang tidak pernah kurang dengan sastera rakyatnya yang seharusnya dimartabatkan buat pengetahuan dan pedoman generasi yang mendatang.

Burung Kenyalang terbang melayang,
Terbang melayang di tepi kali,
Tiada salah sayang menyayang,
Semoga hidup terus diberkati.


Shahnameh: Puisi Kesusasteraan Paling Panjang Dalam Dunia

Pada tahun 977 Masehi, seorang penyair Parsi bernama Ferdowsi memulakan pengembaraannya di alam puisi yang memakan masa 33 tahun lamanya. Beliau banyak menggunakan hikayat-hikayat lama Parsi sebagai sumber inspirasi bagi mengarang puisi-puisinya, terutama yang menyentuh perihal raja-raja, perwira-perwira legenda, dan makhluk-makhluk mitos.

Mahakaryanya itu dinamakan sebagai Shahnameh yang boleh dimengerti sebagai Kitab Raja-Raja, sebuah epik puisi paling panjang pernah dikarang dalam sejarah manusia. Matlamat utama Ferdowsi menghasilkan karyanya itu adalah untuk menghidupkan kembali budaya, mitologi, dan bahasa Parsi yang kian luntur semenjak rantau itu menerima kemasukan pengaruh dari bangsa Arab di bawah pemerintahan Kekhalifahan Islam.

RIWAYAT HIDUP FERDOWSI

Ferdowsi dilahirkan di kota Tus pada tahun 935 Masehi. Pada waktu itu, kekuasaan warga Parsi di wilayah-wilayah Iran dikembalikan oleh Dinasti Samaniyyah setelahmana daerah-daerah di sempadan timur Kekhalifahan Islam mula membebaskan diri sekitar 861 Masehi. Ferdowsi lahir dalam keluarga kehormat dan mewarisi gelaran dehqan dari generasi ke generasi. Dehqan tergolong dalam kelas sosial atasan dan dianggotai oleh ketua-ketua masyarakat dan pemilik-pemilik tanah.

Semasa warga Parsi mula-mula menerima pengaruh Islam, kebanyakan dehqan tidak memeluk Islam untuk mentaati ajaran agama tersebut, sebaliknya demi melindungi budaya Zoroastrian dengan menggunakan autoriti sosial mereka.

Berkurun-kurun lamanya, mereka menjadi pemelihara budaya dan hasil sastera Parsi purba sekaligus menjadi tunjang utama yang membentuk dan menghidupkan identiti Iran.

Kekayaan golongan dehqan membolehkan mereka memberikan pendidikan terbaik buat anak masing-masing, justeru Ferdowsi dibekalkan dengan pengetahuan sastera sedari usia kecil lagi. Beliau juga menunjukkan minat mendalam terhadap kebudayaan Parsi hinggakan puisinya banyak diinspirasikan oleh kandungan manuskrip-manuskrip purba.

Pada tahun 977 Masehi, berlaku perubahan kuasa di Parsi berikutan tumbangnya kekuasaan Dinasti Samariyyah dan munculnya Dinasti Ghaznawiyah. Ferdowsi kemudian berkhidmat sebagai penyair di balairung istana Ghaznawi dan syair-syairnya yang berkualiti meraihkannya gelaran Ferdowsi dari raja.

Gelaran tersebut diambil daripada akar kata pardisi atau fardisi yang bermaksud ‘dari syurga’. Bersama gelaran kurniaan raja itu, Ferdowsi pun mengarang Shahnameh sekaligus memulakan pengembaraannya di alam puisi yang bakal melahirkan sebuah mahakarya agung.

RINGKASAN SHAHNAMEH

Sebelum menulis Shahnameh, Ferdowsi terlebih dahulu mengumpulkan karya-karya sastera dari zaman purba, antaranya seperti Khodaynameh (Kitab Dewa-Dewa). Manuskrip purba itu dihasilkan atas perintah Anushiravan si raja Sassanid dan digarap berdasarkan fakta-fakta sejarah yang dicatatkan oleh pendeta-pendeta Zoroastrian dan legenda-legenda dari era mitos yang termaktub dalam Avesta, kitab suci agama Zoroastrian.

Karya sastera Parsi yang memerihalkan kisah-kisah raja dan legenda-legenda purba sudah pun wujud sekurang-kurangnya pada kurun ke-6 SM, yakni semasa zaman pemerintahan Achaemenid. Ferdowsi membahagikan garis masa Shahnameh kepada tiga zaman utama, iaitu zaman mitos, zaman perwira, dan zaman sejarah. Perincian ringkas bagi setiap zaman adalah sebagaimana berikut:

Zaman Mitos merangkumi puisi-puisi tentang penciptaan dunia dan manusia pertama bernama Keyumars yang kononnya merupakan raja pertama Parsi. Dikisahkan juga yang cucu Keyumar, Hushang, menemukan ilmu menyalakan api dan mengasaskan sebuah keraian api bernama Saedh yang disambut secara tahunan.

Kemudian, Jamshid si penggembala haiwan pula dimahkotakan sebagai raja terulung atas bimbingan Ahura Mazda dan memerintah dunia dengan makmur serta menundukkan kuasa-kuasa j4h4t yang disebut sebagai deev. Jamshid turut mengasaskan sebuah keraian, iaitu keraian Tahun Baru Parsi yang dinamakan sebagai Nowruz dan ia disambut pada tanggal 20 Mac setiap tahun.

Seterusnya, Jamshid dibvnvh dan takhtanya diambil oleh Zahhak si anak Ahriman. Ahriman kemudian mengucup bahu Zahhak lalu lahir daripadanya dua ekor ular. Zahhak cuba membvnvh kedua-dua ular itu, namun ia tetap juga tumbuh di bahunya.

Ular-ular itu perlu diberi makan otak kanak-kanak pada setiap hari. Dek khuatir dirinya akan dibvnvh, Zahhak pun memenuhi keperluan tersebut. Hal ini membangkitkan kemarahan seorang tukang besi bernama Kaveh yang enggan membiarkan anak bongsunya m4t1.

Maka, Kaveh pun mengibarkan panji penentangan. Dengan bantuan warga setempat dan putera Fereydun, mereka berhasil memberkas Zahhak dan merantainya di Gunung Damavand, utara Iran – gunung berapi tertinggi di Asia dan puncak tertinggi di Timur Tengah.

Pada bahagian ini juga terdapat kisah-kisah berkenaan raja Fereydun dan tiga orang puteranya, iaitu Salm, Tur, dan Iraj. Setelah Fereydun mangkat, ketiga-tiga putera itu mewarisi tiga penjuru dunia di mana Iraj memerintah empayar Parsi.

Pembahagian sebegini membibitkan rasa iri Salm dan Tur sekaligus mencetuskan p3r4ng saudara. Iraj dibvnvh oleh Tur dan cucu Iraj yang bernama Manuchehr dilantik sebagai raja Parsi.

Zaman Perwira merangkumi puisi-puisi cinta, kisah perwira dan kisah pertempuran. Diceritakan bahawa Sam, sahabat Manuchehr, dikurniakan seorang anak bernama Zal. Zal dilahirkan c4c4t (albino), menyebabkan Manuchehr menyangka anak itu terkena sampukan syaitan.

Maka, Zal pun ditinggalkan di puncak Gunung Damavand. Mujur, seekor burung legenda bernama Simurgh yang bersarang di situ menjumpai Zal lalu ia pun membesarkannya. Simurgh berpengalaman mengharungi tiga zaman kehancuran dunia, justeru beliau mempunyai pengetahuan yang luas lagikan dalam.

Setelah usianya meningkat dewasa, Zal pun meninggalkan Simurgh. Namun, Simurgh sempat memberinya tiga bulu emas dari sayapnya. Pesan Simurgh, jika mahu meminta bantuan daripadanya, bakar saja bulu itu dengan api keramat.

Tidak lama kemudian, Zal menemui cinta hatinya, Puteri Rudabeh dan mereka pun berkahwin. Rudabeh melahirkan seorang anak lelaki bernama Rostam. Rostam tumbuh membesar sebagai wira terulung Parsi.

Beliau masyhur dengan tujuh petualangannya yang diharungi bersama Raksh, kudanya yang gagah lagi setia. Antara tugasannya dalam tujuh kali pengembaraan itu adalah menundukkan syaitan putih, menewaskan ahli sihir jelita, membvnvh naga dan singa, serta menaklvk raja-raja berkuasa.

Rostam kemudian mengahwini Puteri Tahmineh dan dikurniakan seorang putera bernama Sohrab. Kepada Sohrab diberikan sebentuk gelang (atau kalung) lalu Rostam pun meninggalkan isterinya Tahmineh dan puteranya yang masih bayi.

Sohrab membesar tanpa sempat melihat bapanya. Beberapa tahun kemudian, anak-beranak itu saling berhadapan dalam sebuah pert3mpvran tanpa mengenali antara satu sama lain, sehinggalah Sohrab tewas di tangan Rostam.

Pada masa itu, barulah Rostam menyedari gelang (atau kalung) yang dipakai oleh Sohrab lantas tahulah bahawa beliau telah membunuh puteranya sendiri.

Pada bahagian ini, terkandung juga kisah cinta antara Bijan, seorang pahlawan Parsi dan Manijeh, seorang puteri dari Empayar Turan yang menurut mitos, merupakan seteru besar Parsi. Kisah cinta ini berakhir dengan perang epik antara dua empayar berkenaan.

Zaman sejarah pula merangkumi pemerihalan sejarah yang dimulakan daripada era Parthia, iaitu zaman sesudah wilayah-wilayah Iran bebas dari cengkaman penguasa Yunani dan Macedonia.

Namun, Shahnameh lebih banyak menumpu pada raja-raja Sassanid yang diceritakan dengan cukup rinci. Kitab Raja-Raja ini ditamatkan dengan kisah penguasaan Arab-Islam ke atas Parsi pada tahun 651 Masehi.

FERDOWSI TERUS DIKENANG MENERUSI SHAHNAMEH

Setelah mengarang selama 33 tahun, Shahnameh akhirnya disiapkan pada tanggal 8 Mac 1010 Masehi ketika Ferdowsi berusia 71 tahun. Sepuluh tahun kemudian, Ferdowsi meningg4l dunia dan dimakamkan di kampung halamannya, Tus.

Secara keseluruhan, Shahnameh mengandungi 62 buah kisah, 990 buah bab dan 60 000 kuplet berima sekaligus menjadikannya puisi paling panjang dalam sejarah kesusasteraan dunia. Karya ini tujuh kali lebih panjang jika dibandingkan dengan Illiad karya Homer.

Shahnameh ditulis dalam bahasa Parsi klasik yang masih dituturkan oleh masyarakat Iran dan masyarakat-masyarakat yang terkait secara budaya dengan Irani pada hari ini. Memandangkan bahasa Parsi telah diharamkan secara rasmi oleh para pemerintah Arab selama hampir 200 tahun, karya Ferdowsi ini dianggap telah menghidupkan kembali pengaruh bahasa berkenaan.

Bahkan pada hari ini, Shahnameh merupakan bacaan lazim bagi keluarga Irani dan dianggap sebagai mahakarya sastera bagi masyarakat penutur bahasa Parsi. Berkurun-kurun lamanya, kisah-kisah dari magnum opus ini terus diceritakan dan mempengaruhi budaya sastera di Asia.

Gaya bahasa Ferdowsi sememangnya mempunyai cirinya yang tersendiri. Kosakatanya luas, nilai keseniannya tinggi, dan susun aturnya mengujakan para pembaca. Beliau dikenang sebagai pemuisi Parsi terulung yang dengan kuasa pena, berjaya menyelamatkan dan menghidupkan kembali bahasa, budaya, dan warisan Parsi.

RUJUKAN:

Mahbod Khanbolouki. (7 Mac 2015). The Longest Poem Ever Written: Shahnameh – The Epic Book of Kings. Ancient Origins.
https://www.ancient-origins.net/myths-legends-asia/longest-poem-every-written-shahnameh-epic-book-kings-002747


Dark Matter: Misteri Terbesar Alam Semesta

Klik link di bawah untuk baca bahagian 1 dan bahagian 2
artikel ini.

Bahagian 1: https://www.thepatriots.asia/membina-teori-kenisbian-umum/

Bahagian 2: https://www.thepatriots.asia/kesilapan-terbesar-einstein-dan-ajal-alam-semesta/

Salah satu idea utama Persamaan
Medan Einstein (PME) adalah menggunakan persamaan tersebut untuk menerangkan
objek-objek di angkasa lepas. Kegunaan pertama PME adalah apabila Einstein
menggunakan persamaan tersebut untuk menerangkan pergerakan planet Utarid, dan
Schwarszchild yang menggunakan persamaan tersebut untuk menerangkan berkenaan
lohong hitam.

Dalam artikel kedua, penulis
telah menunjukkan bahawa salah satu kesilapan terbesar Einstein adalah apabila
dia menyangka bahawa alam ini berada dalam keadaan statik, yang bermakna alam
semesta ini, secara umumnya, tidak bergerak. Kesilapan ini dibetulkan apabila
Edwin Hubble, salah seorang ahli kaji angkasa (observational cosmology) menunjukkan kepada Einstein, dengan
menggunakan teleskop, bahawa alam ini sebenarnya sedang mengembang. Disebabkan
pemerhatian yang dibuat oleh Hubble itu, nama Hubble diabadikan kepada banyak
teleskop-teleskop antarabangsa di seluruh dunia.

Maka, pada zaman Einstein,
keadaan alam semesta yang mengembang ini saintis sandarkan kepada pemalar yang
wujud dalam Persamaan Medan Einstein, dipanggil pemalar kosmologi. Segala
maklumat berkenaan pemalar kosmologi dan kesannya kepada alam semesta telah
ditulis dalam artikel bahagian dua. Maka, mereka pada waktu itu mengambil
keadaan alam yang berkembang ini sebagai satu “fenomena kosmologi”, namun
mereka tidak mampu menerangkan bagaimana ia berlaku.

Perkataan “Dark Energy” ini mula diperkenalkan pada tahun 1998, apabila dua kumpulan ahli astronomi mengumumkan bahawa menurut pemerhatian mereka, alam semesta ini berkembang, dan ia sedang berkembang pada kadar yang semakin laju (accelerating expansion). Ahli-ahli astronomi ini mengeluarkan kenyataan tersebut apabila mereka mengkaji satu jenis letupan bintang yang amat jauh, namun bintang tersebut dan galaksi di sekitarnya mampu dipetakan. Menurut pemerhatian mereka, tarikan graviti antara galaksi tersebut sepatutnya cukup untuk menjadi satu “brek” yang mampu menghentikan pengembangan fabrik ruangmasa, namun apa yang mereka duga ternyata salah: galaksi tersebut semakin menjauh dengan kelajuan yang bertambah.

Kita ada dua situasi yang
berbeza, namun menunjukkan indikasi yang sama. Pada zaman Einstein dan Hubble,
kita melihat alam semesta berkembang dan pada zaman moden ini, kita melihat
pengembangan alam semesta berlaku pada kadar yang semakin laju. Hal ini membawa
kepada persoalan yang menarik. Apa yang menyebabkan pengembangan ini berlaku?

Maka, jawapan yang diberikan oleh
saintis adalah, mungkin semua ini berlaku akibat daripada “Dark Energy”, yang
memberi tenaga kepada pengembangan alam semesta. “Dark Energy” diusulkan
sebagai satu hipotesis untuk menerangkan pengembangan alam, namun sehingga
kini, saintis masih lagi belum menjumpai tanda-tanda wujudnya “Dark Energy”.

Kebanyakan model yang cuba untuk
menerangkan mengenai “Dark Energy” menggunapakai idea Relativiti Umum Einstein.
Namun begitu, terdapat laporan bahawa segelintir saintis mula meneroka
Teori Graviti Terubahsuai, di mana mereka cuba untuk menerangkan
pengembangan alam semesta ini dengan memberi nafas baharu, tanpa mendapatkan
bantuan Einstein.

Antara saintis yang terkenal,
Steven Weirberg, menyatakan bahawa masalah “Dark Energy” ini merupakan “masalah
utama dalam fizik”, manakala Michael Turner pula mencalonkan “Dark Energy”
sebagai permasalahan paling perlu diselesaikan dalam seluruh sains.

RUJUKAN:

“A First Glimpse of Hidden Cosmos”, National Georgraphic. https://www.nationalgeographic.com/magazine/2015/01/dark-matter-dark-energy-hidden-cosmos/#close

“Cosmos Controversy: The Universe
is Expanding, but How Fast?”, The New York Times. https://www.nytimes.com/2017/02/20/science/hubble-constant-universe-expanding-speed.html

“The Cosmological Constant”, Sean
Carroll. https://arxiv.org/pdf/astro-ph/0004075.pdf

“What Do We Really Know About
Dark Energy?”, Ruth Durrer. https://arxiv.org/pdf/1103.5331.pdf


Bapa Revolusi Cuba

Fidel Castro dilahirkan pada 13 Ogos 1926, di daerah Birán, sebuah bandar kecil di timur Cuba. Bapanya Ángel Castro adalah seorang petani tebu yang kaya dari Sepanyol yang pertama kali datang ke pulau itu ketika perang kemerdekaan Cuba (1895-1898). Fidel Castro mendapat pendidikan awal di sekolah Jesuit(Roman Catholic) dan seterusnya melanjutkan pelajaran di Universiti Havana dalam bidang undang-undang, semasa di sana beliau menjadi minat berpolitik dengan menyertai anti rasuah parti orthodox dan mengambil bahagian dalam usaha menggulingkan Rafael Trujillo diktator kejam dari Dominican Republic.

Pada tahun 1950, Fidel Castro telah menamatkan pengajiannya di University of Havana, dua tahun kemudian beliau bertanding untuk pilihan raya Cuba. Sebenarnya pilihan raya tidak pernah berlaku, kerana pada masa itu Cuba diperintah oleh seorang diktator Fulgencio Batista yang membuat rampasan kuasa terhadap presiden kelima Cuba Gerardo Machado pada tahun 1933. Castro bertindak balas dengan merancang untuk memberontak beliau berkata “Dari saat itu, saya mempunyai idea yang jelas tentang perjuangan”.

Revolusi Cuba Bermula

Pada bulan Julai 1953, Castro bersama kira-kira 120 orang melakukan serangan ke atas berek tentera Moncada di Santiago de Cuba.
serangan itu gagal, Castro telah ditangkap dan dihukum penjara 15 tahun dan banyak dari pengikutnya telah dibunuh. Batista yang disokong Amerika Syarikat telah ”mengampunkan” castro dan dibebaskan pada tahun 1955 sebagai sebahagian daripada pengampunan umum. Batista melakukan perkara tersebut kerana untuk menjaga ‘authoritarian image’ beliau.

Akhirnya Castro ke Mexico, di mana beliau bertemu rakan-rakan revolusi Ernesto Che Guevara. Pada tahun berikutnya, Castro dan 81 orang pengikutnya belayar di atas kapal layar untuk pergi ke pantai timur Cuba

Setelah sampai ke destinasi, mereka telah diserang hendap oleh tentera kerajaan. Anggaran hanya 18 orang terselamat dari serangan tersebut termasuk Castro, adiknya Raúl dan Guevara, mereka melarikan diri jauh ke dalam Sierra Maestra Mountains di tenggara Cuba dengan hampir tiada senjata atau bekalan makanan. Menurut Castro, pihak revolusioner merancang serangan semula, pada awal tahun 1957 mereka sudah menarik ramai rekrut dan memenangi pertempuran kecil terhadap Pengawal Luar Bandar(Patrol).

Pada tahun 1958, Batista cuba untuk melenyapkan pemberontakan dengan serangan besar-besaran, perang gerila dilakukan oleh pihak revolusioner bagi melancarkan serangan balas dan akhirnya berjaya menumbangkan rejim Batista pada 1 Januari, 1959.

Castro tiba di Havana seminggu kemudian bagi mengambil alih jawatan perdana menteri.

Fidel Castro mendirikan negara komunis pertama di Hemisfera Barat, selepas mengetuai penggulingan diktator tentera Fulgencio Batista pada tahun 1959. Beliau memerintah Cuba hampir lima dekad, Castro memerintah Cuba sebagai Perdana Menteri dari 1959 – 1976 dan kemudian sebagai presiden dari 1976- 2008 dan akhirnya menyerahkan kuasa pemerintahan kepada adiknya Raúl Castro pada tahun 2008.

Pada masa pemerintahan beliau, Castro telah berjaya mengurangkan kadar buta huruf rakyat Cuba, membina sekolah dan meningkatkan penjagaan kesihatan awam. tetapi telah dikritik hebat kerana mengekang kebebasan ekonomi dan politik. Castro juga mempunyai hubungan yang sangat bermusuhan dengan Amerika Syarikat, terutamanya kerana pencerobohan Bay of Pigs dan Krisis Peluru Berpandu Cuba.

Menurut Fabián Escalante bekas secret service beliau, Fidel Castro terselamat daripada 634 percubaan membunuhnya yang dirancang oleh CIA, antara percubaan membunuh Castro ialah –

1. The poisoned cigar – Curut telah tercemar dengan toksin botulinum yang boleh mengakibat seseorang mati apabila meletakannya di mulut.

2. The exploding seashell plot – Scuba diving antara hobi Fidel Castro, meletupkan kerang laut semasa dalam satu ekspedisi beliau.

3. The Explosives Speech – meletakan bahan letupan dibawah pentas tempat beliau berucap

Fidel Castro meninggal dunia 25 November 2016 pada usia 90 akibat sakit tua.


Kita Hanya Nak Melihat Apa Yang Kita Nak

Obi-Wan Kenobi pernah menasihatkan Luke Skywalker untuk tidak mempercayai matanya, kerana “matamu boleh menipu kamu.” Kebanyakan kita boleh teringat kehidupan bukan Jedi kita sendiri bahawa kata-kata ini benar. Fenomena yang dipanggil sebagai ‘persepsi termotivasi’ (motivated perception) telah diterokai dalam penyelidikan psikologi selama beberapa dekad. Dunia yang kita sedari bukanlah hakikat gambarannya yang sebenar. Persepsi kita sentiasa bias, selektif dan mudah dibentuk.

Malah
keinginan kita dapat mempengaruhi apa yang kita lihat dengan memberi kesan
kepada cara kita memproses maklumat visual. Sebagai contoh, apabila
dibentangkan dengan angka samar-samar yang boleh ditafsirkan sama ada huruf B
atau nombor 13, peserta dalam satu kajian lebih cenderung melihat angka yang
selari dengan keinginannya berbanding dengan yang kurang diingini (dalam kes
ini, minum jus oren jika mereka melihat abjad atau minum smoothie berbau jika mereka melihat nombor).

Kajian tersebut dijalankan oleh Emily Balcetis dan David Dunning di Cornell University. Seramai 88 subjek pra-siswazah yang terlibat dalam eksperimen ini untuk mendapatkan kredit ekstra dalam pengajian psikologi dan perkembangan manusia yang mereka ambil. Subjek diminta untuk untuk meramalkan rasa dua jenis minuman – minuman yang diingini (jus oren) dan minumuan kurang diingini (smoothie). Kemudian, minum salah satu jenis minuman tersebut dan gambarkan rasa minuman itu yang sebenar.

Dalam
kajian awal tahun 1954, ketika pelajar dari universiti saingan menyaksikan
pertandingan bola sepak yang sama, kontroversi dan ketidaksepakatan terjadi
kerana para pelajar melaporkan melihat lebih banyak pelanggaran peraturan (fouls) yang dilakukan oleh pasukan lain.

Mengapa
kita mudah melihat apa yang kita mahu lihat? Penyelidikan terkini yang
diterbitkan dalam Nature Human Behavior
menunjukkan bagaimana motivasi dan keinginan kita dapat menimbulkan dua
kecenderungan: kecenderungan persepsi (apabila motivasi kita mempunyai pengaruh
ke atas persepsi kita) dan kecenderungan tindak balas (apabila kita melaporkan
melihat apa yang kita mahu lihat). Kajian yang diketuai oleh para penyelidik
dari Stanford University menerangkan
bagaimana bias ini mempengaruhi persepsi kita. Mereka mencadangkan mekanisme
neurokomputer yang membimbing penghakiman ini.

Ketika dalam pengimbas MRI, peserta melakukan tugas pengkategorian visual. Mereka dipersembahkan dengan gambar komposit yang menggambarkan campuran wajah (lelaki / wanita) dan adegan (dalaman/luaran) dalam perkadaran yang berbeza-beza. Peserta mempunyai empat saat untuk menentukan sama ada imej mempunyai “lebih banyak muka” (more face) atau “lebih banyak adegan” (more scene). Peserta akan memperoleh wang sekiranya dapat menentukan setiap kategori dengan betul. Para penyelidik kemudiannya memanipulasi motivasi para peserta untuk melihat satu jenis imej dalam kategori tersebut (sebagai contoh, memotivasikan peserta supaya lebih nampak wajah berbanding adegan) dengan memaklumkan kepada mereka bahawa mereka boleh menang (atau kalah) ganjaran wang tambahan sekiranya imej yang mereka lihat berikutnya ternyata imej yang dimotivasikan berbanding sebaliknya (dalam kes ini imej wajah berbanding adegan).

Hasil
kajian menunjukkan bahawa para peserta cenderung menunjukkan bias dalam
penilaian persepsi mereka supaya selari dengan motivasi dan hasrat mereka.
Mereka cenderung untuk menampakkan imej yang samar-samar itu sesuai dengan
ganjaran yang ditawarkan (dalam kes ini, para peserta cenderung melihat imej
wajah kerana nampak imej tersebut akan diberikan ganjaran). Keinginan untuk
melihat imej tertentu mempengaruhi pertimbangan para peserta.

Bagaimanakah
peserta kajian memutuskan sama ada mereka melihat imej wajah atau adegan? Semuanya
bermula di mata. Maklumat ini bergerak dari mata ke korteks visual utama (primary visual cortex) di lobus
oksipital otak (occipital lobe of the
brain).

Satu
teori menyatakan bahawa maklumat diproses lebih lanjut ke dua aliran visual:
aliran ventral (ventral stream) yang
dianggap bertanggungjawab untuk pengkodan (encoding)
apa yang kita lihat; dan aliran dorsal (dorsal
stream) yang mengenalpasti di mana persekitaran penglihatan tersebut
berlaku.

Di
dalam aliran ventral, terdapat kawasan-kawasan tertentu yang mempunyai neuron
yang lebih selektif untuk melihat wajah serta neuron yang lebih khusus dalam melihat
adegan (scence). Pertimbangan
persepsi (perceptual judgement)
kemudiannya boleh dibuat dengan membandingkan aktiviti neuron di kawasan
selektif-wajah atau selektif-adegan. Kawasan yang menunjukkan lebih banyak
aktiviti sepatutnya “menang”.

Kajian
menunjukkan bahawa neuron di kawasan ini juga boleh dipengaruhi oleh sistem
perhatian dan ganjaran. Bias motivasi yang tinggi dikaitkan dengan lebih banyak
aktiviti saraf di kawasan visual ventral otak. Aktiviti dalam nucleus accumbent pula – satu kawasan otak
yang memainkan peranan dalam sistem ganjaran – dikaitkan dengan bias tindak
balas peserta.

Keinginan
dan matlamat kita mempunyai pengaruh yang tidak dapat dipertikaikan pada
kehidupan kita. Seperti yang ditunjukkan oleh kajian, pengaruh ini bukan sahaja
mencemari kognisi, emosi dan kelakuan kita, tetapi juga bagaimana kita melihat
dunia secara zahirnya.

Menurut
Yuan Chang Leong, kajian terbaru mereka mempunyai dua implikasi penting. Yang
pertama mempunyai kaitan dengan tafsiran kita terhadap dunia. “Dalam kebanyakan kes, kita ingin mempunyai
pandangan yang objektif tentang realiti supaya kita dapat membuat pertimbangan
yang tepat berdasarkan bukti objektif. Sekiranya kita menyedari bahawa
keinginan dan motivasi dapat mengotorkan persepsi kita, kita boleh mengambil
langkah ke arah membetulkan bias dalam diri kita,” kata Leong.

Implikasi
kedua merangkumi cara kita berinteraksi dengan orang lain – khususnya mereka
yang tidak berkongsi keinginan dan kepercayaan dengan kita. “Mengetahui bahawa orang lain benar-benar
dapat melihat hal-hal yang berbeza dari kita, dan tiada antara kita dapat mencapai
realiti objektif, kita mampu merasakan bagaimana mereka bertindak dan rasa.”

RUJUKAN:


Hamka: Ulama Melayu Agung Sepanjang Zaman

Kalau ditanyakan kepada saya, apakah persamaan antara saya dan Hamka, maka sudah tentulah saya mengatakan bahawa pegangan dan pemahaman tentang definisi Melayu saya dan Hamka memang agak sama. Sehingga hari ini, saya masih memegang definisi Melayu yang dibawa oleh ulamak yang saya rasa sangat terbilang pada zamannya.

Definisi Melayu yang dibawa oleh Hamka adalah sama seperti mana takrif bangsa Arab yang dibawa oleh Rasulullah. Menurut Rasulullah S.A.W seperti mana yang diungkapkan oleh Hamka, Arab itu ialah seorang yang berbicara bahasa Arab dalam kehidupannya. Maka begitu juga Hamka yang membawa kepada perbahasan makna Melayu dengan mengatakan bahawa Melayu itu ialah mereka yang – berfikir, merasa, menangis, ketawa, tidur dan bangun dalam bahasa Melayu. Maka atas definisi Melayu yang sama itulah saya mendefinisikan Melayu seperti hari ini.

Baik, sebelum kita berbicara lebih lanjut tentang liku-liku kehidupan dan perjuangan Hamka, maka izinkanlah saya bercerita sedikit perihal peribadi dan kehidupan awal beliau. Hamka ialah nama pena beliau yang membawa maksud kepada Haji Abdul Malik bin Abdul Karim. Ulamak hebat ini lahir pada 17 Februari 1908 di Kampung Molek, Maninjau, Sumatera Barat, Indonesia. Beliau ialah anak kepada seorang tokoh agama terkenal di Indonesia iaitu Syeikh Abdul Karim bin Amrullah yang merupakan pelopor kepada Gerakan Islah di tanah Minangkabau pada masa itu.

Hamka mempunyai kemahiran bahasa Arab yang tinggi sehinggakan beliau mampu menyelidiki beberapa buah karya ulamak dan ilmuwan dari bumi Arab dan antaranya ialah karya Zaki Mubarak, Jurji Zaidan (George Zeidan, seorang novelis Lubnan beragama Kristian), Abbas al-Aqqad, Mustafa al-Manfaluti dan Hussai Haikal. Bukan itu sahaja, Hamka juga tidak ketinggalan meneliti karya sarjana-sarjana dari bumi Perancis, Inggeris dan Jerman. Antaranya ialah karya-karya daripada Albert Camus, William James, Freud, Arnold Toynbee, Jean Sartye, Karl Marx dan Pierre Letti.

Bahkan pada usia 16 tahun lagi Hamka telah berhijrah ke Yogjakarta lalu dari penghijrahan itu, Hamka menerima pendedahan ilmu daripada sarjana dan tokoh-tokoh Indonesia sendiri seperti Haji Oemar Said Chokroaminoto, Raden Mas Surjoparanoto, Haji Fakhrudin, Ar Sutan Mansuir dan Ki Bagus. Kemudian, Hamka pada usia 19 tahun telah berlayar untuk menunaikan fardhu haji dan berada di Mekah selama 6 bulan.

Sepanjang hidup Hamka, beliau jarang menerima pendidikan formal. Ini diulas oleh salah seorang ilmuwan terkenal Muttaqien yang dipetik berkata tentang keperibadian Hamka:

“Tidak pernah mengalami sekolah yang formal. Lebih banyak belajar pada ayahnya Dr. Abdul Malik Amrullah dan iparnya Buya St. Mansur dan membaca sendiri, tetapi pengetahuannya sangat mendalam. Ia mempelajari ilmu, melalui bahasa Arab, dan pengetahuan bahasa Arabnya sudah termasuk dalam barisan sasterawan Arab, kerana ia telah dapat mendalami karya-karya sastera dalam bahasa Arab dan ia dapat membuatnya pula. Banyak ulasannya, sajak dan prosa Arab, baik yang klasik maupun yang moden.”

Hamka pada usianya bukan sahaja dikenali sebagai seorang ulamak, bahkan turut dikenali sebagai seorang penulis novel, sejarawan, wartawan, editor, dan juga seorang politikus. Kehebatan Hamka ini diulas oleh seorang ulamak, sasterawan dan mantan Gabenor Acheh iaitu A. Hashjmy.

“Buya Hamka yang hidup sekitar 300 tahun setelah Hamzah Fansuri adalah seorang ulama besar, ahli tafsir yang telah menyelesaikan tafsirnya selama almarhum dalam tahanan orde lama, sejarahwan yang telah banyak mengarang buku-buku sejarah, wartawan yang amat tajam penanya, ahli tasawwuf atau filsafat yang terkenal dengan Tasauf Modennya, pemikir dan pembahas yang cepat tanggap seperti yang sering saya saksikan dalam berbagai seminar, pemimpin umat yang mempunyai pendirian tangguh, orator yang kalau berpidatomembuat para pendengarnya terpaku di tempat.”

Hamka turut dikenali sebagai ulama “roman” atas usaha dakwahnya ketika itu yang dilabelkan sebagai lebih moden menggunakan pelbagai jenis media dan wadah dalam menyebarkan Islam. Antaranya beliau menulis novel cinta, tetapi dalam novel cinta tersebut, begitu sarat sekali dengan falsafah Islam dan kritikan sosial ke atas masyarakat ketika itu. Sepanjang Hidup Hamka, Hamka telah mengarang lebih daripada 90 karya dan antara karya Hamka yang yang terkenal dalam bidang sastera ialah Di Bawah Lindungan Kaabah, Merantau Ke Deli dan juga karya beliau yang paling saya kagumi, iaitu Tenggelamnya Kapal Van Der Wijk.

Tetapi banyak juga karya agung beliau dalam pelbagai bidang ilmu seperti buku Sejarah Ummat Islam, Ekspansi Ideologi, Tasawwuf Modern dan juga Tafsir al-Azhar.

A Hashmy ada bercerita tentang gaya moden Hamka berdakwah dengan ulasan seperti di bawah:

“Lucunya, apabila Buya Hamka melalui jalan-jalan di kota Medan, anak-anak nakal yang telah terpengaruh dengan propaganda para ulama kolot tersebut menyorak-nyorak: Hallo Ulama Roman, Hallo Ulama Roman van der Wijck!”

Ketokohan Hamka terserlah dalam memandang isu Melayu membatasi erti sempadan negara dan juga etnik. Seperti mana yang dijelaskan di awal artikel ini, Hamka memberi definisi Melayunya sendiri yang sangat bertepatan dengan pegangan saya juga tentang erti Melayu itu.

Buktinya, Hamka dikatakan turut menyambut kemerdekaan Tanah Melayu sehingga melahirkan rasa terharunya pada kemerdekaan Malaysia. Namun segala tindakan Hamka ini disalah ertikan oleh Soekarno sebagai pro-Malaysia sehingga memenjarakan Hamka. Apabila dipenjarakan atas tuduhan pro-Malaysia inilah Hamka menghabiskan hidupnya dalam penjara mengarang Kitab Tafsir Al-Azhar.

Saya simpulkan sikap pro-Malaysia yang didakwa oleh Soekarno itu sebenarnya semangat Melayu yang sangat tinggi yang tertanam dalam jiwa Hamka. Menurut rekod, atas sifat pro-Malaysia oleh Hamka itu, maka beliau dituduh melanggar undang-undang Anti Subversif Pempres No. 11, iaitu tuduhan merencanakan pembunuhan Presiden Soekarno. Bercakap tentang semangat Melayu yang sangat tinggi yang dimiliki oleh Hamka, saya tertarik untuk memetik pandangan Hamka tentang semangat kebangsaan yang ditentang segelintir manusia yang baru sahaja mengenali agama sehingga mahu membuang jauh erti bangsa Melayu dalam jati diri mereka.

Menurut Hamka, semangat kebangsaan itu harus hadir atas semangat Islam, bukannya berlandaskan semangat chauvanisme yang menurut beliau, akan membawa kepada semangat kebangsaan yang terlalu ekstrim. Beliau memetik semangat kebangsaan melampau yang diamalkan oleh Nazi yang mengangkat bangsa Jerman terlalu berlebih-lebih sehingga munculnya ideoogi Aryan Master Race yang merujuk kepada bangsa Jerman. Mungkin atas alasan ini jugalah, di mana Hamka menulis tafsir Al-Azhar ketika dipenjarakan oleh Soekarno dahulu kaya dengan bahan-bahan tempatan baik berupa sejarah mahupun budaya serantau.

Namun, apa yang dilakukan oleh Soekarno ke atas Hamka langsung tidak pernah menimbulkan rasa dendam daripada Hamka. Dicatatkan bahawa sebelum Soekarno menghembuskan nafasnya yang terakhir, Soekarno telah berwasiatkan agar Hamka diberi amanah mengetui pengurusan jenazahnya. Hamka dengan lapang dada menerima wasiat daripada Soekarno itu. Namun ketika ditanyakan kepada Hamka kenapa mahu membantu manusia yang telah mendendami Hamka dan memfitnahnya. Bahkan ada tuduhan mengatakan bahawa Soekarno jauh dari tuhan dan munafik. Namun dengan tenang Hamka menjawabnya.

“Hanya ALLAH sahaja yang layak menghakiminya. Saya harus berterima kasih dengan Soekarno. Kalau beliau tidak menyumbat saya jauh ke dalam penjara, nescaya saya tidak akan mampu menyiapkan Tafsir Al-Azhar. Satu hal lagi jangan dilupakan bahwa almarhum membangunkan 2 buah masjid yang monumental, satu masjid Baiturrahim di Istana Merdeka. Satu lagi masjid terbesar di Asia Tenggara, Masjid Istiqlal. Semoga ini menjadi amal yang tak terhingga untuk Soekarno.”

Begitu besar hatinya Hamka meski disumbat jauh ke dalam penjara atas fitnah seorang manusia, namun Hamka tetap setia menguruskan jenazah orang yang memfitnahnya bahkan tidak pernah menyimpan dendam langsung ke atas Soekarno.

Apabila bercakap mengenai soal Hamka menguruskan jenazah Soekarno, saya rasa perlunya saya akhiri artikel ringkas mengenai ketokohan Hamka ini dengan menceritakan sedikit perihal hidup Hamka pada saat hujung hayatnya.

Untuk pengetahuan para likers yang saya kasihi, di Indonesia terdapat dua paksi yang berbeza pendapat dalam soal fatwa agama. Dua organisasi agama ini juga sangat berpengaruh di negara Indonesia. Organisasi tersebut ialah Muhammadiyah yang dianggotai oleh Hamka sendiri manakala Nahdhlatul Ulamak. Umumnya yang kita boleh faham di sini, Muhammadiyah ialah kaum muda manakala Nahdhatul Ulamak ialah golongan kaum tua. Konflik Kaum Muda vs Kaum Tua memang berlaku di alam Melayu. Maka ketika usia mudanya, Hamka memang keras menentang amalan-amalan agama yang dilabel oleh Muhammadiyah sebagai bidaah. Antaranya ialah tentang membaca doa Qunut ketika solat.

Namun, ada sebuah kisah yang saya kira sangat menarik untuk dikongsikan dengan kalian yang berkisarkan tentang Hamka ketika di penghujung hayatnya. Diceritakan bahawa ketika Hamka mengimamkan solat di sebuah masjid yang dimana majoritinya ialah mereka yang sefahaman dengan Nahdatul Ulamak. Dalam solat subuh tersebut, seluruh jemaah terkejut entah kenapa Hamka tiba-tiba membaca doa Qunut yang sememangnya tidak sinonim dengan organisasi Muhammadiyah yang pernah diketuai oleh Hamka. Kisah ini ditulis dalam buku bertajuk “Wisdom of Gontor” karya Tasirun Sulaiman, halaman 47 yang diterbitkan oleh “Penerbit Mizania” pada 2009 menurut laman portal berita Republika dari Indonesia. Versi yang lain pula menceritakan apa yang dijawab oleh Hamka ketika bertanyakan tentang soal itu seperti berikut:

“Dulu aku hanya membaca satu kitab sahaja. Hari ini aku sudah meneliti banyak kitab. Ternyata ilmu Islam itu sangatlah luas.”

Bercakap tentang soal ini, teringat saya akan sebuah kisah yang melibatkan Hamka dalam soal pembacaan doa Qunut. Sekali lagi kisah ini adalah berkisarkan perbezaan pendapat antara dua organisasi Islam terbesar di Indonesia. Kisah ini dialami oleh dua tokoh utama Nahdhatul Ulama dan Muhammadiyah, iaitu KH. Idham Chalid dan juga Hamka.

Ditakdirkan bahawa ketika dalam perjalanan menunaikan haji dalam sebuah kapal, kedua-dua tokoh ini pernah sekapal. Dan babak istimewa ini berlaku saat solat subuh di mana KH. Idham Chalid mengimamkan solat sambil jemaah kapal tersebut dan salah seorang daripadanya ialah Hamka menjadi makmum. Diceritakan ketika solat itu, KH. Idham Chalid tiba-tiba meninggalkan bacaan doa Qunut walhal menurut pegangan Nahdlatul Ulama, Qunut ialah sunat yang dituntut. Ketika usai solat sahaja, Hamka bertanyakan kepada KH Idham Calid.

“Mengapa Pak Kiyai Idham Chalid tidak membaca Qunut?”

Maka jawab KH. Idham Chalid.

“Saya tidak membaca doa Qunut kerana yang menjadi makmum saya ialah Pak Hamka. Saya tidak mahu memaksa orang yang tidak berqunut dalam solatnya agar ikut berqunut.”

Keesokan harinya, giliran Hamka pula mengimamkan solat manakala KH. Idham Chalid pula menjadi makmum. Dalam solat Subuh kali ini, sekali lagi solat subuh di dalam kapal itu dilanda kejutan. Hamka yang tidak pernah dilihat membaca doa Qunut tiba-tiba membaca Qunut dalam solatnya.

“Saya membaca doa Qunut adalah kerana makmum saya merupakan tokoh besar NU yang sudah biasa berqunut. Saya tidak mahu memaksa orang biasa berqunut untuk tidak berqunut.”

ALLAHUAKHBAR! Begitu rendahnya peribadi mereka berdua, menghormati perbezaan antara satu sama lain. Atas sebab inilah juga, Hamka ketika di lewat usianya direkodkan pernah menyatakan bahawa tidak menyenangi konflik antara kaum Muda-Tua yang menurutnya lebih banyak memecahbelahkan ummah atas soal khilaf yang sudah lama diselesaikan oleh para ulamak, meski pada usia mudanya Hamka juga terlibat dalam konflik itu.

Sepanjang riwayat Hamka, Hamka menerima Doktor Kehormat dari Universiti al-Azhar Mesir pada tahun 1959, Guru Besar (Profesor) oleh Universiti Moestopo Jakarta pada tahun 1960 dan juga Doktor Kehormat oleh Universiti Kebangsaan Malaysia pada tahun 1974.

Betapa besarnya hati seorang ulamak ketika itu. Hamka menurut saya ialah seorang ulamak yang sangat hebat peribadi, ilmu dan sumbangan kepada masyarakat Islam khususnya untuk bangsa Melayu. Beliau bukan sahaja arif dalam soal agama, bahkan menggariskan definisi Melayu yang baru yang sehingga hari ini dipegang oleh kita semua.

Ingatlah kata-kata Hamka wahai umat Melayu yang membaca artikel ini.

“Melayu itu ialah mereka yang – berfikir, merasa, menangis dan ketawa, tidur dan bangun dalam bahasa Melayu.” – Hamka

Rujukan:

1. Artikel Utusan bertarikh 20/04/2001, tulisan Siddiq Fadzil yang bertajuk Martabat umat Melayu menurut Hamka.

2. Makalah terbitan UKM yang bertajuk Nilai Mencapai Kehidupan Sejahtera: Pandangan Hamka, tulisan Abdul Rahman Abdul Aziz

3. https://saidnazulfiqar.files.wordpress.com/2013/09/biografi_hamka.pdf

4. http://www.republika.co.id/berita/dunia-islam/islam-nusantara/14/03/12/n2ay2y-mengapa-buya-hamka-membaca-qunut-subuh

5. http://www.muslimedianews.com/2013/09/kisah-buya-hamka-tokoh-muhammadiyyah.html


Salah Faham Rakyat Malaysia Mengenai Negeri-Negeri Utara

Hari ini saya nak cerita pasal perkara-perkara yang ramai masyarakat luar utara semenanjung Malaysia selalu salah anggap tentang utara semenanjung Malaysia. Negeri kelahiran saya tu, Kedah wuuuuu.

1. Setiap perkataan mesti ada bunyi huruf “Q” di hujung perkataan

Okey rasanya tak ramai macam ni tapi masih ada segelintir orang di kalangan masyarakat kita yang masih beranggapan macam ni.

Kalau orang macam ni biasanya dia selalu pandai-pandai je tambah huruf “Q” di hujung setiap perkataan, Hishhhh, kalau orang utara dengar, mesti kena maki 😂

Sebenarnya, perkataan yang ada buruf “R” di hujungnya sahaja yang digantikan dengan huruf “Q”, Tapi bukan semua lah hehe….

Tapi kalau macam perkataan mercik orang utara akan sebut meqecik, konsonan “Q” disebut “GH” tapi biasanya orang utara memang eja dengan huruf “Q” kalau dlm message sebab dah terbiasa

2. Kedah Tidak Mempunyai Bandar, Semuanya Kampung

Kalau mana-mana orang Kedah dengar nie mesti hati panas sangat-sangat..

Ada lah segelintir orang KL yang otak cetek sikit yang berkata ” dekat Kedah mana ada bandar, semuanya kampung, Kedah tak maju langsung” sengal bukan orang ini….

Kalau nak tahu penduduk  negeri Kedah ada 2 penduduk. Kalau 2 juta penduduk, takkan tak ada bandar kot?

Kulim, Sungai Petani, Alor Setar, Jitra tu semua bandar tau jangan main lepas je kata kata tu

3. Orang Utara Semuanya Hodoh dan Hitam Belaka, Kalau Ada yang Cantik pun Mesti Plastik

Mesti ada rakyat Malaysia yang ada terbaca artikel yang viral dulu tentang seorang wanita yang bernama nama Facebook nya Kasih Nurani yang berkata, “Seburuk buruk perempuan KL, Lagi buruk perempuan datang dari Kedah k Bye malas nak layan”

Mesti ada kan yang pernah terbaca tentang wanita mental koyak ni. Dia cantik aaya rasa sebab dia pakai susuk, yela, dia kan kata seburuk buruk perempuan KL, mesti dia yang buruk.

Sebenarnya kalau nak tahu ramai diantara masyarakat kita yang nak memperisterikan atau mempersuamikan orang Utara sebab cantik, putih, pandai masak, dan baik tauuuu

4. Orang Utara ni Cakap Selalu Marah Marah

Sebenarnya tak pun, dah loghat kami lagutu nak buat lagu mana lagi kan 😂😂

Okey lah, ramai jugak lah yang kata macam nih tapi ada yang kata “Orang Utara memang cakap macamtuh, walaupun kasar tapi penyayang” Betul tak?

Sebenarnya ramai orang tak tahu jugak ni. Orang Utara macam bahagian daerah utara Kedah dan Perlis, diorang cakap nada lembut sikit.

Kalau macam orang utara bahagian selatan Kedah dan Pulau Pinang, diorang cakap kasar lah sikit, tapi tak bermaksud diorang pemarah okey

Kalau siapa yang pernah tengok video Odah The Vass mesti tergelak terbahak bahak sebab lawak 😂

5. Langkawi milik Perlis

Raaanya bukan orang luar utara ja, orang utara pun ada yang masih beranggapan macam ni

Bagi yang tak tahu, Pulau Langkawi itu adalah milik negeri Kedah dari dahulu sehinggalah sekarang.

Ramai di antara masyarakat Malaysia yang beranggapan sebegini kerana Pulau Langkawi terletak berhampiran dengan Negeri Perlis.

Kalau sesiapa yang pernah berkunjung ke Pulau Langkawi mesti ada yang pernah melihat papan tanda besar di Jeti Langkawi yang bertulis, ” Langkawi Permata Kedah”.

Kalau sesiapa yang pernah ke Pulau Langkawi menaiki feri tapi masih berkata Pulau Langkawi itu milik Perlis, tidak tahu lah apa yang hendak dikatakan😂😂

Artikel dkirimkan oleh Alif Nabil untuk The Patriots.


Qalupalik: Mitologi Masyarakat Inuit

Apabila bercerita mengenai masyarakat Inuit, pasti kita akan terbayangkan kehidupan mereka. Yang mana mereka akan tinggal di dalam binaan Igloo diperbuat daripada bongkah ais, serta memakai pakaian kot yang diperbuat daripada bulu-bulu haiwan.

Di sebalik cara kehidupan mereka yang jauh dari tamadun “moden”, tersembunyi sebuah kisah mengenai makhluk lagenda aneh yang dinamakan Qalupalik.

Lagenda Inuit menceritakan tentang Qalupalik yang digambarkan sebagai sejenis makhluk separuh manusia dan separuh hidupan laut.

Qalupalik ini menetap di bawah lapisan ais lautan Artik, dan sentiasa dalam perburuan untuk menghendap dan mencari kanak-kanak nakal yang tidak mendengar pesanan ibu bapa supaya jangan bermain berseorangan.

Masyarakat Inuit menggambarkan fizikal Qalupalik seperti berikut:

– Mempunyai rambut hitam yang panjang.– Mempunyai kulit berwarna hijau.– Makhluk itu turut dilengkapi dengan kuku yang sangat panjang.

Seterusnya Qalupalik dikatakan turut memakai pakaian tradisi Inuit yang dinamakan amautik. Pakaian tersebut mempunyai “pouch” atau poket pada bahagian belakang. Amautik dipakai oleh wanita Inuit untuk memudahkan mereka untuk membawa bayi. Cara yang sama digunakan oleh Qalupalik untuk membawa kanak-kanak yang diculiknya.

Masyarakat Inuit memberi pesanan kepada anak-anak mereka, contohnya jika mereka berada berdekatan dengan pantai atau berada dipinggiran bongkah ais, kemudian terdengar bunyi-bunyian seperti orang bergumam (humming), maka itu adalah tanda bahawa makhluk Qalupalik ada berdekatan sedang menghendap.

Bergumam itu adalah cara Qalupalik ini menarik perhatian kanak-kanak. Mereka yang berasa curiga, dan cuba pergi ke punca bunyi tersebut akan membuatkan Qalupalik timbul di permukaan dan menculik serta membawa kanak-kanak itu ke tempat persembunyiannya.

Sesetengah penceritaan mengatakan bahawa Qalupalik ini akan memakan kanak-kanak yang telah diculik itu. Namun kebanyakan kisah lain mengatakan bahawa Qalupalik ini bertindak membawa kanak-kanak tersebut ke tempat persembunyiannya dan menidurkan kanak-kanak itu selama-lamanya.

Perkara ini dikatakan dibuat Qalupalik kerana kanak-kanak ini adalah sumber tenaganya untuk kekal awet muda. Tenaga dari kanak-kanak tersebut akan membuatkan rambutnya berterusan cantik dan kekal hitam, manakala kulit berwarna hijau itu akan bersinar dan lembut. Semakin kanak-kanak itu membesar, semakin muda Qalupalik itu.

Terdapat sebuah kisah mengenai penculikan Qalupalik yang mana bapa kanak-kanak itu merupakan seorang pemburu yang hebat dan ternama. Pemburu tersebut berjaya menjejaki kesan-kesan ditinggalkan Qalupalik. Qalupalik yang takut akan kemungkinan tempat persembunyiannya bakal didedahkan, telah melepaskan kanak-kanak itu.

Kembali ke dunia realiti.

Bagi aku sendiri, kisah Qalupalik ini adalah sekadar rekaan untuk menakut-nakutkan serta memberi amaran kepada kanak-kanak supaya berkelakuan baik, dan tidak merayau berjauhan keseorangan.

Lebih-lebih jika mengambil kira faktor bahawa persekitaran masyarakat Inuit tinggal sangat berbahaya. Dengan risiko lapisan ais tersebut pecah dan kewujudan binatang buas seperti serigala, beruang dan sebagainya.

Seperti masyarakat melayu, kisah tentang Hantu Kopek itu, selalu kita dengarkan semasa zaman kanak-kanak dahulu. Mungkin kisah itu juga diceritakan sebagai amaran supaya jangan berjauhan dari keluarga terutama pada waktu malam.


“Melayu Tak Ada Tamadun, Bahasa, Agama, Pakaian.”- Menteri Perpaduan

Video Menteri Perpaduan kita suatu masa dahulu berucap merendahkan Melayu kini tular semula. Dalam video itu, ia penuh dengan pendustaan ke atas sejarah Melayu yang memanggil kami untuk menyiapkan balasan ilmiah kami. Ucapannya berbunyi seperti di bawah:

“Melayu asalnya tak berpakaian.
Melayu tak ada bahasa sendiri
Bahasa Melayu berasal dari Indonesia.
Melayu tiada agama sendiri, agama berasal dari Arab.”

Sebelum dinoktahkan dengan ayat dibawah:

“Kami mahu hak kami!
Kami tuntut hak kami!
Kami anak bumi Malaysia!
Bumi Malaysia hak Tuhan!
Sejarah kami sudah 200 tahun!
Sejarah kami bermula di Estet!”

Tidak ada masalah kalau kalian mahu tuntut hak kalian, tetapi dengar sini, yang jadi masalah bila kalian cuba mengacau sejarah bangsa lain, cuba menodai prestij sejarah mereka.

1. Melayu Tiada Bahasa

Kau ingat orang Melayu ini diciptakan dari batu, lalu terus jadi manusia? Bahasa Melayu yang dituturkan hari ini bahasa milik siapakah? Bahasa yang menjadi sebahagian daripada keluarga besar Austronesia dan merupakan bahasa yang paling besar dalam keluarga Austronesia ini milik siapakah?

Ingat, bila anda mengatakan bahasa Melayu ini tidak wujud, anda sebenarnya secara tidak langsung mendabik bahawa bahasa seperti Jawa, Bugis, Banjar, Minangkabau, Hawaii, Maori dan seumpama dengannya sebagai tidak wujud. Kenapa?

Sebab mereka inilah bahasa-bahasa adik-beradik bahasa Melayu. Ia seumpama seperti kau dakwa bahawa mak kepada sebuah keluarga ini tak pernah wujud, maka kau mendakwa anak-anaknya juga tidak wujud.

Semua bahasa-bahasa ini asalnya dari bahasa Proto-Austronesia, yang menurut pakar linguistik bermula di Taiwan, sebelum berkembang ke seluruh Alam Melayu lalu menjadi seperti kebanyakan bahasa yang merentangi dari Madagascar, Kepulauan Melayu dan sampai sehingga ke Kepulauan Hawaii.

Kau jangan jadi bodoh disempitkan dek sempadan geografi moden Malaysia dan Indonesia, sedangkan Bahasa Melayu ini lebih tua dari segala itu semua.

2. Melayu Tak Ada Pakaian

Kalau macam tu, Melayu ini dahulunya bogelkah? Berlari-lari sambil tayang bebird masing-masing sebelum orang asing datang sini dan tunjukkan mereka pakaian? Ini falasi jenis apakah ini?

Meh nak bagitahu, antara pakaian yang merupakan lokal genius tempatan yang kau tak mungkin jumpa di tempat lain. Aku ambil satu sahaja. Hiasan kepala orang Melayu (tanjak, destar, tengkolok etc) Tak perlu main jauh-jauh.

Kau bagitahu aku ada tak mana-mana kawasan di dunia, yang punya falsafah seperti pemakaian hiasan kepala oleh orang Melayu? Okey, aku mohon falsafah dibawah, kau bawakan kepada aku mana-mana bahagian di dunia yang punya falsafah yang sama, barulah aku bersetuju bahawa hiasan kepala orang Melayu itu turut diambil dari negara asing.

Aku mulakan dahulu dengan syair dari TENAS EFFENDY.

“Sekali bernama destar
Duanya bernama tanjak
Tiganya bernama tengkolok
Nan di hujung kepala
Nan dipakai berpatut-patut
Nan beradat berlembaga
Nan beradat berketurunan
Nan dijaga dipelihara
Nan bertempat dan bertepatan
Nan ada asal usulnya.”

Syair ini sudah cukup menggambarkan perbezaan antara destar, tanjak dan tengkolok dengan penggunaan kain dan tujuan pemakaiannya.

Oleh sebab orang kita dan cinta tak dapat dipisahkan, kau harus tahu bahawa terdapat 10 lipatan dalam falsafah tanjak itu yang cukup untuk membawa simbolik melambangkan pertemuan antara pasangan dan kekasih.

Teknik lipatan ‘langkah bermula’ membawa maksud percintaan, kemudian diikuti ‘risik melangkah’, ‘risik bertemu’ dan ‘cincin dikembangkan’ yang melambangkan proses pertunangan.

Apabila selesai peringkat berkenalan dan upacara merisik, lipatan diteruskan dengan ‘lambaian kasih’ yang melambangkan ucapan selamat tinggal anak perempuan kepada ibunya.

‘Kasih berjawab’ tanda si dara menerima risikan sang teruna manakala ‘kasih bermula dan ‘bertemu kasih’ pula menunjukkan hubungan antara suami isteri sebelum diakhiri dengan ‘gelombang kasih’ dan ‘lambaian kasih’ yang menandakan kegembiraan menerima kelahiran cahaya mata.

Ini semua ada dalam setiap fasa lipatan tanjak itu. Aku baru cerita tentang cinta aje tau dalam falsafah pemakaian orang Melayu. Itu belum aku buka cerita ikatan-ikatan tertentu pada tanjak melambangkan kedudukan seseorang. Bangsawan mempunyai ikatannya tersendiri, laksamana ada ikatannya, orang biasa ada ikatannya.

Untuk pemakaian samping pula, sebagai contoh tambahan, falsafahnya adalah seperti berikut; kepala kain songket seharusnya terletak di bahagian belakang punggung dan kalau si pemakai sudah beristeri, labuh kain songketnya haruslah di bawah lutut iaitu lebar dua jari dari paras lutut.

Jika dia masih lagi teruna, labuh kain samping perlu tepat pada tempurung lututnya. Lelaki yang berkedudukan tinggi pula, labuh kain samping harus betul-betul berada di bawah lutut.

Melalui ketinggian falsafah yang diterapkan dalam pemakaian orang Melayu ini, bagi aku adalah mustahil sama sekali pakaian-pakaian asli bangsa Melayu ini ditolak sebagai pakaian Melayu, bahkan disamakan orang Melayu sebagai “tidak mempunyai pakaian.”

3. Melayu Tak Ada Agama

Ya, aku akui bahawa agama aku berasal dari Arab. Tetapi kau kena ingat, agama aku untuk semua bangsa, dan tidak terikat pada budaya dan bangsa Arab sahaja. Nabi aku sendiri mengatakan dengan jelas bahawa dia tidak diutuskan untuk bangsa Arab sahaja, tetapi sekian alam.

“Dan tiadalah Kami mengutusmu (wahai Muhammad) melainkan untuk umat manusia seluruhnya, sebagai Rasul pembawa berita gembira (kepada orang-orang yang beriman), dan pemberi amaran (kepada orang-orang yang ingkar); akan tetapi kebanyakan manusia tidak mengetahui (hakikat itu).” (QS Saba’ 34:28)

Maaflah kalau agama kami tidak terbatas kepada mitologi bangsa kami sahaja, atau agama kami tidak terbatas kepada kebudayaan bangsa kami sahaja. Agama kami memang diutuskan untuk seluruh bangsa di dunia.

Adapun, izinkan aku untuk menemplak. Apakah tidak wujud sebuah agama yang lahir pada sebuah kawasan, atau dibangunkan oleh sebuah bangsa ianya merendahkan prestij tamadun mereka? Apakah apabila sebuah tamadun mengambil ajaran dari ketamadunan lain, dan disematkan pada tamadun mereka, maka sebuah ketamadunan itu akan jadi sebangsat-bangsatnya dalam sejarah?

Byzantine itu sendiri merupakan sebuah empayar yang serpihan dari Empayar Rom yang awal, yang asasnya didirikan oleh Julius Caesar ketika masih bergelar republik, sebelum dibangunkan oleh pewarisnya Augustus. Agama rasminya ialah Kristian Ortodoks. Apakah kau mahu merendahkan keagungan Byzantine yang membina Haiga Sophia yang menakjubkan itu dengan ‘banter” serendah “agama kau datang dari tanah Jerussalem, dari seorang Yahudi yang disalib oleh nenek moyang kau sendiri.”

Apakah Jepun itu sendiri hilang prestij tamadunnya apabila pernah mengambil ajaran Buddha sebagai salah satu daripada tiang tamadun mereka, sedang asal Buddhisme itu dari seorang putera raja dari tanah India. Apakah hilangnya prestij ketamadunan Dinasti Tang apabila mengadaptasikan ajaran Buddha sebagai imej empayarnya yang menakjubkan itu?

Info tambahan dalam perbahasan kita ini, asal usul Hinduisme itu dibahaskan oleh sejarawan, dan salah satu teorinya ialah berasal dari sekitar Parsi, dibawa oleh orang Aryan yang menyerang Tamadun Indus itu sendiri. Bahkan, rumpun Indo-Aryan itu sendiri pembawa ajaran hindu, bukan daripada wilayah yang terkenal dengan rumpun Dravidian.

Tetapi nanti dulu, kalau aku guna teori di atas untuk merendahkan prestij ketamadunan orang Dravidian di Malaysia, nescaya kau akan lihat aku melaungkan bahawa “agama kau pun dari orang Aryan yang menyerbu dari wilayah sekitar Parsi, melanggar Tamadun Indus.”

Tetapi aku tahu… aku tak akan menapak serendah itu, kerana bagi aku, di mana pun asal usul Hinduisme, ketamadunan Tamil dan Dravidian, ada keagungan yang harus dibanggakan oleh dunia!

Kesimpulan

Kau orang mahu tuntut hak kau orang, silakan. Kalau mahu lawan penindasan oleh kerajaan kalian (kononnya), dipersilakan. Kalau ia benar, aku sendiri menyokongnya. Revolusi itu bukan satu dosa, malah ia norma dalam setiap ketamadunan di dunia. Tetapi, yang menjadi bangsatnya perjuangan kalian apabila mengheret seluruh bangsa Melayu yang tidak bersalah sekali dalam konflik ini.

Kau harus tahu, anak-anak Melayu hari ini celik sejarah mereka. Mereka tidak lagi dangkal ilmu seperti 10 tahun yang lepas. Mereka sedang menggali kembali sejarah dan khazanah tamadun mereka. Kau jangan risau, dalam mereka berbuat demikian, amatlah jarang kau lihat mereka merendahkan peradaban yang dibina oleh bangsa lain yang menumpang dibawah bumi Malaysia. Mereka lagi mengagumi peradaban yang kalian pernah dirikan di tanah air tempat asalnya kalian sebelum menjadi sebahagian dari warga manusia di bumi Nusantara.

Maka aku beri amaran. Tuah dan Jebat wujud dalam diri mereka. Jangan bermain api perkauman. Hari ini, kau mungkin lihat sisi Tuah aku yang masih mampu rasional. Tetapi aku tidak beri jaminan bahawa sisi Jebat dan amuknya tidak akan muncul dalam diri aku. Aku sayangkan Malaysia, tetapi aku bimbang, tindakan kalian akan melahirkan Jebat dalam kalangan bangsa aku.

P.S: Sejarah kau orang tak bermula di estet, Sejarah kau orang lebih besar daripada itu, tetapi janganlah meng-estet-kan diri kau orang dengan perbuatan ini. Aku percaya, kau orang lebih besar daripadanya.

Bacaan Lanjut:

1. James T. Collins. (1998) Malay, World Language: A Short History. Dewan Bahasa dan Pustaka, Foreign Language Study

2. Peter Bellwood (1998). Taiwan and the Prehistory of the Austronesians-speaking Peoples

3. Peter Heather (2006) The Fall of the Roman Empire: A New History of Rome and the Barbarians. Oxford University Press.

4. J. M Hussey. (1966).The Cambridge Medieval History. Vol. IV: The Byzantine Empire. Cambridge: Cambridge University Press.

5. Upinder Singh (2008) A History of Ancient and Early Medieval India: From the Stone Age to the 12th Century, Pearson Education India

6. Charles Benn (2002) China’s Golden Age: Everyday Life in the Tang dynasty, Oxford University Press

7. Sir Charles Eliot (2005) Japanese Buddhism. Kegan Paul International

8. Artikel Harian Metro tulisan Hamizah Badiran bertajuk Seni Klasik Gaya Tanjak


India Dalam Perjalanan Menjadi China 2.0.

Bercakap pasal India, memang ramai akan pandang sinis. Mana tidaknya – sebarang topik kemajuan perihal India mesti bergelumangan dengan isu tandas dan pencemaran bagai. Betul, India ada banyak masalah.

Tetapi India juga ada banyak peluang untuk berdaya maju. Cuba rujuk sejarah balik. Penjajah British telah merompak hasil kekayaan yang sangat banyak daripada bumi India. Kalau letak nilai sekarang, hasil tersebut adalah menghampiri AS$45 trilion (Hickel, 2018).

Ertinya India ada hasil kekayaan. Tetapi itu dalam sejarah. Katakanlah setiap hasil bumi sudah dijarah habis, India masih ada sumber manusia. Menurut Adam Smith, tenaga buruh adalah sumber paling bernilai dalam sebuah negara. Jadi melihat realiti dalam India sekarang, jelas sekali negara tersebut berpeluang memacu ekonomi pada landasan pertumbuhan pesat seperti China terdahulu.

Logiknya, Jepun mempunyai populasi besar dalam negara kecil. Tetapi populasi Jepun semakin lanjut usia (Walia, 2019). Populasi India pula bertambah muda. Hari ini purata umur rakyat India adalah 28.4 tahun, 10 tahun lebih muda untuk dibandingkan dengan Amerika Syarikat dan China.

Umur adalah faktor sangat penting dalam perkembangan negara. Anak muda mampu merencanakan inovasi dan melaksanakan perubahan, sekali gus meninggalkan pemikiran generasi terdahulu yang mungkin sudah kolot.

Kalau tidak berinovasi pun, mesti semua akan bekerja. Apabila rakyat bekerja, produktiviti negara akan meningkat. Jadi pihak kerajaan cuma perlu mengemudikan negara supaya dapat memberi peluang pekerjaan adil buat semua.

Kalau berjaya, pelaburan akan mengalir laju kerana ada potensi pasaran. Kalau gagal bab ini, kadar jenayah saja yang akan meningkat.

Pelaburan akan tertumpu pada kawasan bandar raya. Jadi orang di kampung akan berhijrah ke bandar, meningkatkan kadar persaingan dan peluang produktiviti.

Lama kelamaan, pelabur akan masuk dalam kawasan separa bandar dan luar bandar pula. (Chen, 2009) mendapati rakyat China – tidak kira bandar atau kampung – masih mampu membuat simpanan wang sangat banyak dalam bank. Antara faktor penyumbang adalah, orang bandar bekerja dan memberikan wang kepada ibu bapa di kampung.

Perkara ini boleh berlaku di India. Kawasan luar bandar tidak perlu mengikuti jejak bandar raya. Banyak industri boleh dipertingkatkan, seperti pertanian misalnya jika berinovasi mampu menjana pengeluaran jauh lebih banyak.

Produktiviti India pula tidak perlu begitu bergantung pada penduduk dunia. Rakyatnya saja sudah ramai, berkemampuan untuk sara diri (domestic consumption). Apabila rakyat berbelanja, ekonomi akan membangun dengan pesat kerana ada taburan yang stabil.

Ketika ini, India hanya perlu menjaminkan taburan dibuat dengan adil. Ada satu masalah jika sebuah negara membangun dengan pantas. Pengagihan harta negara akan mengutamakan golongan kayangan sahaja.

Situasi wealth inequality berlaku dalam banyak negara, termasuk Malaysia sendiri. Apa yang pasti, kejayaan India takkan sesekali mewujudkan sebuah utopia di mana semua kaya dan senang lenang. Mesti ada cabaran baru yang perlu diharungi.

Ambil contoh Malaysia. Antara sebab kenapa macam-macam berlaku adalah kerana kekayaan negara juga. Apabila negara membangun, rakyat akan beranak-pinak. Setiap 10 tahun, dimensi negara akan berubah.

Golongan anak-anak pula akan bersaingan antara satu sama lain, berebut peluang ekonomi yang ada. Tambah lagi 10 tahun, kejayaan generasi lalu takkan dikenang sangat. Dan dari sinilah datang segala pembaharuan, yang kadangkala dibuat melalui pilihan raya.

RUJUKAN:

Chen, G. (2009). Development of Rural China in the 21st Century: Progress Made and Challenges Ahead. Asie Visions 16.

Hickel, J. (2018, Disember 19). How Britain stole $45 trillion from India. Al Jazeera.

Walia, S. (2019, November 13). How does Japan’s aging society affect its economy? The Diplomat.


Minecraft: Permainan Video Terlaris Dalam Sejarah

Mari saya perkenalkan anda kepada salah satu daripada permainan video yang terlaris dalam sejarah. Minecraft. Dengan hasil jualan mencecah 176 juta,[1] ia kini menduduki tempat kedua di belakang Tetris.

Jika
dinilai secara keseluruhannya, pencapaian Minecraft lebih mengagumkan kerana
ianya dicapai dalam masa 10 tahun sahaja[2], berbanding Tetris, yang
dilancarkan lebih dari 30 tahun yang lalu. Minecraft, bagi yang tidak
mengenali, adalah sebuah permainan video “dunia terbuka” (open world) yang
memberikan kebebasan kepada pemain.

Minecraft
boleh jadi sebuah permainan video pengembaraan, sebuah permainan video
tembak-menembak, sebuah permainan video strategi, sebuah permainan video aksi
dan banyak lagi, semuanya bergantung kepada kreativiti anda sebagai pemain. Di
dalam permainan video ini anda boleh jadi pembina bangunan, arkitek,
pengembara, wira, orang jahat, dan apa sahaja mengikut kehendak imaginasi anda.

Disebabkan oleh kebebasan tanpa batasan inilah yang membuatkan Minecraft mendapat sambutan yang cukup hebat. Dan ia secara tidak lansung merubah lanskap industri permainan video ketika ianya dilancarkan. Sebelum saya bercerita dengan panjang lebar lagi mengenai Minecraft kepada para pembaca semua, eloklah saya terangkan kepada anda tentang konsep sandbox.

Sandbox:
Sedikit Pengenalan

Sandbox merupakan satu konsep rekaan yang digunakan dalam menghasilkan atau mengklasifikasikan sebahagian daripada permainan video “dunia-terbuka”. Bagi memberi sedikit pemahaman, permainan video seperti Skyrim, Grand Theft Auto dan juga The Witcher adalah antara beberapa contoh permainan video “dunia-terbuka”[3]. Dan kebanyakan permainan video dunia-terbuka seperti ini menawarkan dunia maya untuk pemain terokai dan jelajahi.

Kebiasaannya permainan video dunia-terbuka mempunyai plot dan naratif yang mengiringi bagi memberi satu pengalaman yang menarik buat pemain. Dan walaupun datang dengan plot, pemain akan mempunyai sedikit kebebasan bagi membentuk pengembaraan dan pengalaman yang tersendiri.

Kebebasan penerokaan yang wujud dalam permainan video seperti inilah menjadikan ia diminati. Setiap ceruk dunia-terbuka ini menawarkan sesuatu yang menarik dan istimewa untuk pemain terokai. Namun, kebebasan ini terhad dan tertakluk kepada plot dan juga naratif yang wujud dalam permainan video tersebut.

Jadi, secara dasarnya, dunia maya yang dipaparkan dalam permainan video dunia-terbuka ini tidak akan berubah. Ia akan kekal sama, melainkan jika naratif permainan video itu mengkehendakinya untuk berubah (contoh di sini adalah World of Warcraft: Cataclysm). Di sinilah yang membezakan permainan video dunia-terbuka dengan sandbox (kotak pasir).[4]

Sandbox seperti namanya adalah satu metafora bagi menggambarkan konsep rekaan permainan video seperti ini. Seperti mana kotak pasir yang biasa menjadi tempat permainan kanak-kanak membina istana pasir dan bermacam lagi binaan dari pasir, begitu jugalah gambarannya bagi permainan video sandbox. Dunia sandbox berubah mengikut kehendak pemain, dan pemain boleh mengubahnya bebas mengikut kreativiti masing-masing.[5]

Salah satu contoh permainan sandbox di sini adalah Sim City. Ia memberi kebebasan kepada pengguna untuk membina bandar mereka sendiri, dan mengurus bandar tersebut mengikut cita rasa masing-masing. Cuma Sim City, The Sims dan juga banyak permainan video sepertinya, mempunyai had batasan masing-masing dari segi saiz dunia maya yang disediakan.

Minecraft-lah yang berjaya memecahkan batasan itu.

Kombinasi
Pengaturcaraan dan Lego

Markus Persson adalah seorang kanak-kanak yang penuh dengan daya imaginasi yang tinggi. Ketika seawal 7 tahun lagi, beliau sudah banyak menghabiskan masa lapangnya dengan bermain lego. Ketika beliau berumur 8 tahun pula, beliau sudah pun mampu mengaturcara program komputernya sendiri. [6]

Inilah dia kisah kehidupan awal pencipta Minecraft. Daripada kecik lagi, memang sudah ada tanda-tanda yang beliau ini bakal melakukan perkara yang luar biasa. Namun, ranjau dan kehidupan hidup membuatkan beliau tersungkur dalam perjalanan menuju kejayaan.

Ibu bapanya bercerai ketika beliau berumur 12 tahun. Ayahnya yang mengalami tekanan mula menogak arak dan menghisap dadah. Bertambah sedih lagi apabila adik perempuannya turut melakukan perkara yang sama. Terjebak dengan najis dadah sehinggalah melarikan diri dari rumah.[7]

Disebabkan itulah Persson lebih banyak menghabiskan masanya dengan komputer. Sehingga pelajarannya pun terganggu. Ditakdirkan beliau juga gagal menghabiskan persekolahannya kerana lebih banyak menghabiskan masa di depan komputer.[8]

Atas desakan dari ibunya, Persson akhirnya mengikut kursus pengaturcaraan atas talian. Berbekalkan kemahiran dan sijil dari kursus tersebut, Persson akhirnya diambil bekerja di Midasplayer, syarikat yang bakal menghasilkan Candy Crush. Di sinilah Persson menimba ilmu dan pengalaman bagi menghasilkan permainan video.[9]

Persson dan seorang lagi rakannya ( Jakob Porsér) membina banyak permainan video indie ketika bekerja di Midasplayer. Perbuatan mereka ini tidak disenangi oleh majikan mereka. Lantas disebabkan oleh kekangan tersebut, Parsson akhirnya meninggalkan Midasplayer dan menyertai Jalbum.[10]

Midasplayer bukanlah syarikat pertama yang Persson tinggalkan. Beliau juga pernah bekerja di Avalanche Studios, yang popular dengan francais Just Cause. Namun, Persson meninggalkan syarikat itu kerana beranggapan syarikat yang besar seperti itu kurang sesuai baginya.[11][12]

Persson mahukan kebebasan menghasilkan permainan video-nya sendiri. Yang dibentuk dan digubah oleh beliau sendiri. Bekerja terikat dengan majikan bukanlah sesuatu yang diminatinya.

Disebabkan itulah Persson bekerja di Jalbum. Syarikat itu tidak kisah dengan apa yang dilakukan oleh Persson ketika di waktu lapangnya. Dengan kebebasan tersebut, Persson mula merangka langkah bagi menghasilkan permainan videonya sendiri.[13]

“Artis yang BAGUS mencipta, Artis
yang HEBAT mencuri idea”

Selepas itu Persson menghasilkan beberapa permainan video indie, dan yang berjaya antaranya adalah Wurm Online. Wurm Online, yang dihasilkan pada tahun 2007 boleh dikatakan sebagai bentuk terawal permainan video yang diimpikan oleh Persson. Impian Persson  ialah mahu menghasilkan sebuah permainan video di mana pemain bebas membina atau membentuk yang pemain diami sebagaimana yang pemain ingini. [14]

Hasil inspirasinya adalah permainan video seperti Roller Coaster Tycoon dan Dwarf Fortress. Kedua-dua permainan video ini memberi kebebasan kepada pemain untuk membina struktur yang diinginkan dan merubah dunia yang diberikan kepada mereka mengikut imaginasi dan kreativiti masing-masing. Namun begitu, kedua-dua permainan video ini, meletakkan pemain pada perspektif isometrik, melihat rekaan mereka dari atas, memecahkan nilai imersif yang sangat dititikberatkan Persson.[15]

Ketika Persson sedang bergelut menghasilkan permainan video yang diimpikan, Zachary Barth, sudahpun menerbitkan sebuah permainan video yang dipanggil sebagai Infiniminer. Dengan rekaan dan grafik dunia yang kelihatan seperti blok yang disusun, Infiniminer digambar sebagai permainan video di mana pemain akan bersaing bagi mengumpul sumber asli yang paling banyak. Sumber asli yang dikumpulkan itu akan digunakan dalam membina struktur mengikut kreativiti pemain.[16]

Bunyinya lebih kurang sama macam Minecraft kan? Ya, pada dasarnya begitulah. Persson yang kali pertama memuat turun Infiniminer terpegun melihat kebijaksanaan Zachary Barth dalam menyelesaikan masalah yang cukup lama membelenggui Persson. Infiniminer dapat memberikan kebebasan kepada pemain dalam menghasilkan binaan mereka sendiri, dan ianya dilakukan dengan meletakkan pemain pada perspektif pihak pertama.[17][18]

Pasti pembaca semua sudah mula merasakan yang tindakan Persson ini nampak seperti mencuri idea orang lain. Tetapi pada hakikatnya, ia berlaku atas kesilapan Zachary Barth sendiri. Kod sumber (source code) Infiniminer dibocorkan di internet, membuatkan ianya secara tidak rasmi menjadi aplikasi open source.[19]

Malah Persson sendiri tidak malu untuk mengaku yang Minecraft adalah hasil ciplak dari permainan video Infiniminer. Ketika kali pertama Persson memuat naik Minecraft ke internet, Persson memanggil Minecraft sebagai klon kepada Infiniminer. Nama Infiniminer juga diletakkan dalam laman rasmi Minecraft, sebagai sumber inspirasi kepada permainan video itu.[20]

Namun Minecraft lebih berjaya apabila ia menerima sambutan yang sangat hebat. Ini kerana Persson lebih mendekati pemain dan selalu berkomunikasi atas talian. Komen dan maklum balas dari pemain diterima dan diolah menjadi penambahbaikan dalam Minecraft. Penambahbaikan demi penambahbaikan yang ditambah menjadikan Minecraft diminati oleh ramai orang dari seluruh dunia.[21]

Legasi

Bagi anda yang tidak mengetahui tentang Minecraft,pasti tidak nampak kesan besar yang dibawa oleh permainan video ini kepada industri permainan video secara keseluruhannya. Biar saya terangkan kepada anda dari segi nombor dan saiz, bagi memberi sedikit gambaran tentang impak permainan video ini.

Data setakat 2019, menunjukkan yang Minecraft kini
sudah terjual lebih daripada 175 juta unit di seluruh dunia. [22]Tapi
data ini tidak termasuk dengan hasil muat turun di China yang sudah pun
mencecah 150 juta unit (Minecraft adalah percuma di China).[23]
Jika kita ingin membuat perbandingan, Counter-Strike yang selalu kita nampak
penuh di pusat komputer di seluruh Malaysia hanya terjual sekitar 50 juta unit
sepanjang 19 tahun ianya wujud.

Pada bulan Jun 2010, Minecraft adalah permainan video
yang paling laris terjual apabila kira-kira 400 unit disambar hampir setiap
hari.[24]
Berbekalkan keuntungan yang melimpah ruah, Persson dan rakannya berhenti kerja
dan membentuk syarikat mereka sendiri, Mojang. Dengan Mojang, Minecraft pergi
lebih jauh lagi dan mula mencapai keuntungan dalam ratusan juta hanya selepas
dua tahun ditubuhkan.[25]

Ketika ini Minecraft juga bukan sahaja terkenal sebagai
permainan video, malah turut menempatkan dirinya sebagai jenama yang dikenali
di seluruh dunia. Ia mengeluarkan jenama baju, aplikasi telefon pintar, buku,
rancangan TV dan bakal ditayangkan di layar perak melalui filem yang kini
sedang dirancangkan oleh Warner Bros.[26]
Siapa sangka, syarikat dengan hanya 30 orang pekerja ini mampu pergi sebegini
jauh.

Yang lebih menghairankan adalah, Mojang, (ataupun
Persson), adalah pembangun permainan video indie. Mereka tiada sebarang dana,
mahupun bantuan dari syarikat-syarikat besar. Kesemuanya ini dilakukan dengan
hasil titik peluh mereka sendiri, dan hasilnya sangatlah mengagumkan.

Persson juga seorang yang tidak suka pada
syarikat-syarikat besar. Dengan menggunakan
personaliti atas taliannya, Notch, Persson memberikan kritikan tajam
kepada syarikat-syarikat besar seperti Electronic Arts dan juga Facebook yang
lebih menentingkan keuntungan dari permainan video itu sendiri. Disebabkan ini
jugalah Minecraft meledak menjadi permainan video yang sangat digemari oleh gamers di seluruh dunia.

Kerana Minecraft melambangkan satu gerakan, satu
penentangan kepada industri permainan video yang sudah mula mengeksploitasi
pengguna. Persson dan Mojang sebagai syarikat indie berjaya mengatasi syarikat-syarikat
permainan video gergasi seperti EA dan juga Activision dalam menghasilkan
permainan video yang hebat dan pada masa yang sama tidak mengeksploitasi
pemain.

Tapi semuan simbolik perjuangan itu berakhir begitu sahaja. Pada tahun 2014, Microsoft mengumumkan yang mereka akan membeli Mojang dan juga Minecraft pada nilai $ 2.5 billion. Ramai orang pelik dengan keputusan Persson untuk menerima tawaran Microsoft. Tapi apabila melihatkan kepada sejarah hidupnya, tindakan Persson itu tidaklah pelik mana.

Mojang pada tahun 2014, sudah menjadi terlalu besar. Ia tertakluk kepada kehendak peminat, kehendak kewangan, kehendak dari peraturan dan undang-undang. Dan kesemua ini tidak diminati oleh Persson.

Persson seperti mana permainan video yang diimpikannya tidak mahu terikat dengan mana-mana kekangan dan peraturan dunia. Persson mahu hidup bebas, maka tawaran Microsoft itu diterima dengan senang hatinya. Kini Persson hidup sendiri sebagai billionair, dengan tweet panas yang mengundang kontroversi.

Tapi saya tak nak ulas tentang perkara itu, kerana ia
berkaitan dengan perang kanan dan kiri di dunia barat. Lebih baik kita
tinggalkan sahaja Persson sebagai pencipta permainan video yang hebat ini.

Kembali semula kepada Minecraft. Permainan video ini baru sahaja menyambut ulang tahun ke-10 nya pada Mei yang lepas. Dan Microsoft melancarkan dua lagi iterasi terbaru Minecraft iaitu Minecraft: Dungeon (bayangkan Diablo III dalam dunia Minecraft) dan juga Minecraft:Earth (Pokemon-Go dalam dunia Minecraft).[27][28]

Melihatkan juga kepada minat terhadap Minecraft yang mula mencanak kembali, tidak mustahil satu hari nanti yang Minecraft bakal memecah dominasi Tetris, dan menjadi permainan video yang terlaris dalam sejarah.

RUJUKAN:

Breslin, S. (2009, July 16). The History and
  Theory of Sandbox Gameplay. Retrieved from Gamasutra:
  https://www.gamasutra.com/view/feature/132470/the_history_and_theory_of_sandbox_.php

Donellan, J. (2019, April 11). 41 BEST OPEN WORLD
  GAMES YOU SHOULD PLAY. Retrieved from Cultured Vultures:
  https://culturedvultures.com/best-open-world-games/2/

Gameranx. (2018, October 16). Sandbox vs
  Open-World Games: What’s The Difference. Retrieved from YouTube:
  https://www.youtube.com/watch?v=LPbUveI7uDM

Goldberg, D., & Larsson, L. (2013). Minecraft
  : the unlikely tale of Markus “Notch” Persson and the game that
  changed everything. New York: Seven Stories Press.

Goldberg, D., & Larsson, L. (2013, May 11). The
  Amazingly Unlikely Story of How Minecraft Was Born. Retrieved from Wired:
  https://www.wired.com/2013/11/minecraft-book/

Mac, R. (2015, Mar 3). Inside The Post-Minecraft
  Life Of Billionaire Gamer God Markus Persson. Retrieved from Forbes:
  https://www.forbes.com/sites/ryanmac/2015/03/03/minecraft-markus-persson-life-after-microsoft-sale/#a3f7da916169

MCV Staff. (2010, October 28). Interview: The
  Minecraft man. Retrieved from MCV:
  https://www.mcvuk.com/interview-the-minecraft-man/

Merz, T. (2014, Jan 23). How Minecraft took over
  the world. Retrieved from Telegraph.co.uk:
  https://www.telegraph.co.uk/men/thinking-man/10589721/How-Minecraft-took-over-the-world.html

Mojang. (2019). What is Minecraft. Retrieved
  from Minecraft: https://www.minecraft.net/en-us/what-is-minecraft/

Newsround. (2019, May 17). Minecraft celebrates
  10-year anniversary. Retrieved from BBC: https://www.bbc.co.uk/newsround/48103684

Sirani, J. (2019, April 19). Top 10 Best-Selling
  Video Games of All Time. Retrieved from IGN.com:
  https://www.ign.com/articles/2019/04/19/top-10-best-selling-video-games-of-all-time

Tarantola, A. (2019, June 6). ‘Minecraft
  Dungeons’ is a blocky, smash-and-slash adventure. Retrieved from
  Endgadget:
  https://www.engadget.com/2019/06/11/minecraft-dungeons-is-a-blocky-smash-and-slash-adventure/

Taylor, H. (2018, October 30). UPDATE: Minecraft
  reaches 150 million downloads in China. Retrieved from Gameindustry:
  https://www.gamesindustry.biz/articles/2018-05-24-minecraft-reaches-100-million-downloads-in-china

Warren, T. (2019, May 17). MINECRAFT EARTH GOES A   STEP BEYOND POKÉMON GO TO COVER THE WORLD IN BLOCKS. Retrieved from The   Verge:   https://www.theverge.com/2019/5/17/18627341/minecraft-earth-ios-android-free-ar-game-features-pokemon-goNOTA KAKI:

[1] (Sirani, 2019)

[2] (Newsround, 2019)

[3] (Donellan, 2019)

[4] (Breslin, 2009)

[5] (Gameranx, 2018)

[6] (Mac, 2015)

[7] (Mac, 2015)

[8] (Merz, 2014)

[9] (Mac, 2015)

[10] (Mac, 2015)

[11] (MCV Staff, 2010)

[12] (Goldberg & Larsson, 2013)

[13] (Mac, 2015)

[14] (Goldberg & Larsson, 2013)

[15] (Goldberg & Larsson, Minecraft : the unlikely
 tale of Markus “Notch” Persson and the game that changed everything,
 2013)

[16] (Goldberg & Larsson, The Amazingly Unlikely Story
 of How Minecraft Was Born, 2013)

[17] (Goldberg & Larsson, The Amazingly Unlikely Story
 of How Minecraft Was Born, 2013)

[18] (MCV Staff, 2010)

[19] (Goldberg & Larsson, Minecraft : the unlikely
 tale of Markus “Notch” Persson and the game that changed everything,
 2013)

[20] (Mojang, 2019)

[21] (Mac, 2015)

[22] (Sirani, 2019)

[23] (Taylor, 2018)

[24] (Mac, 2015)

[25] (Mac, 2015)

[26] (Mac, 2015)

[27] (Tarantola, 2019)

[28] (Warren, 2019)